description: Rootsi põhjaosas elavad põhjapõdrad Frost ja Rudolf, kes välimuse poolest ei eristu kuidagi liigikaaslastest. Tegelikult on nad aga väga osavad loomad, kes oskavad isegi trikke teha.

title: Ka põhjapõtradele on võimalik trikke õpetada

maintext:
Kui Rudolf ei ole parajasti oma kodupõllul aega veetmas, meeldib talle inimestele musisid kinkida ja oma oskusi demonstreerida; Frosti võib aga vabal ajal näha üle tõkete hüppamas, kirjutab The Local.
Ulrika Andreasson on neid mõlemaid treeninud ja naise sõnul on ta alati tahtnud tegeleda loomade filmide jaoks treenimisega. «Minu unistus oli elada Rootsi põhjaosas, aga siin on juba väga palju neid, kes tegelevad koerte treenimisega, seega ma pidin oma niši leidma,» rääkis ta. Tänaseks on Andreasson end põhjapõtrade treenerina juba tõestanud ja alati, kui mõnes filmis peaks tarvis olema põhjapõtru, pöördutakse tema poole.
Ta on Rudolfit treeninud juba neli aastat, Frost aga aastake vähem. «Nad on parimad sõbrad. Nad elavad koos suurel aiaga piiratud maa-alal ja neil on kõik, mida põhjapõdra hing võib ihaldada,» sõnas Andreasson.
Ja mida lähemale jõuavad jõulud, seda rohkem tööpakkumisi Frost ning Rudolf saavad. «Tavaliselt käime erinevatel turgudel ja vahel ka mõnel firmaüritusel,» rääkis Andreasson. Enne jõuluüritusi ootab ühte põhjapõtradest ees aga suur hobu-show, mis toimub Stockholmis, umbes 600 kilomeetri kaugusel nende kodukülast.
Andreasson esines sel aastal koos Rudolfiga ka TEDx-il, kus ta rääkis loomade treenimisest (video on inglise keeles).


description: Mitmes välisriigis tähistatakse täna halloweeni, mille üheks sümboliks on aastate jooksul kujunenud süsimust (nõia) kass. Miks aga seostatakse musti kasse halva õnnega?

title: Miks arvatakse, et mustad kassid toovad õnnetust?

maintext:
Tegelikult polegi täpselt teada, miks on just mustast kassist saanud ebaõnne sümbol. Mõnes riigis – Jaapanis ja osalt ka Suurbritannias – usutakse, et mustad kassid toovad hoopis õnne, kirjutab People.
Siiski on palju riike, kus musti kasse pigem välditakse. Üheks võimalikuks põhjuseks, miks arvatakse, et must kass toob õnnetust, võib olla see, et keltide mütoloogias on müstiline tegelane, kes väidetavalt meenutab suurt musta kassi ja võimalik, et seetõttu hakati musti kasse seostama nõidade ja nõidusega. Šoti mägismaadel elanud rahvad uskusid, et müstiline musta kassi meenutav tegelane võib surnult hinge varastada veel enne, kui see on jumalateni jõudnud ja see mõte tekitas inimestes hirmu.
Vastuseid võib otsida ka Norras levinud legendidest. Ühe legendi kohaselt olid armastuse ja viljakuse jumalanna Freya vankri ees kaks musta kassi, kes olid Freya teenrid täpselt seitse aastat. Kuna kassid olid Freyale väga truud olnud, muutis jumalanna nad tänutäheks nõidadeks, et nad ei peaks enam looma kehas olema.
USAs olid mustad kassid mingil ajal aga hoopis anarhismi sümboliks. Põhjuseks võis olla see, et must oli anarhistide lemmikvärv, kuna see oli otseselt vastandiks valgele lipule, mis sümboliseerib alistumist. Sümbol, millel on kujutatud küürus selja ja sirge sabaga musta kassi, sai paljude anarhistide lemmikuks ja lõpuks hakkas seda sümbolit kasutama ka tööliste ühendus.
Sümboli autoriks oli Ralph Chaplin, kes selgitas valikut järgmiselt: «Must kass kandis edasi sabotaaži mõtet. Töölised tahtsid ülemusi hirmutada ja kasutasid selleks sabotaaži. Kui ebausklik inimene näeb musta kassi üle tee minemas, siis ta kardab, et temaga juhtub midagi halba. Töölised hakkasid musta kassi sümbolit kasutama ülemuste hirmutamiseks.»
Pole tähtis, millest on need müüdid alguse saanud, tähtis on hoopis see, et paljud usuvad endiselt, et mustad kassid toovad endaga kaasa õnnetust ja musti kasse ei soovita varjupaikadest võtta. Tegelikult ei tasu pelgalt kassi karvkatte tooni järgi oletusi teha, sest kui sul tekib loomaga eriline side, siis muu ei loegi.

fasttext_language: et


description: Pesaleidjas ootab uut kodu ja armastavat perekonda süsimust ning üsna arglik Sabrina.

title: Päevakäpp: Sabrina ootab sooja kodu

maintext:
Kassituppa sisse astudes tuleb teda pikka aega otsida, sest alati on kiisu kerra tõmbunult kusagil peidus. Kui lõpuks süsimusta karvase kera üles leiad, avanevad kaks üüratult suurt rohekas-kollakat silma. Näpuga sabaotsale pai tehes jälgivad tõllarattad pingsalt inimkätt. Väike must karvakera väriseb ülekeha.
Nagu öeldakse, ei tohi raamatut hinnata kaane järgi. Täpselt nii kehtib see ka kasside kohta. Sabrina on küll väikest kasvu kass, kuid tilluke ei ole kindlasti tema süda. Temast kiirgab välja tohutult sädelevaid päikesekiiri. Ei loe tema suurus ega karva värvus.
Sabrina on steriliseeritud, kiibitud ja vaktsineeritud. Kui soovid just temale kodu pakkuda, siis täida Pesaleidja kodulehel kiisuvõtja ankeet ja sinuga võetakse ühendust.


description: Saksamaal asuva Offenbachi linna politseinikud otsivad taga minisiga Rudit, kes läks kaduma laupäeval. Nüüdseks on minisea otsingud jõudnud juba üleriigilistesse uudistesse.

title: Saksamaa elab kaasa minisea otsingutele

maintext:
Minisea omanik Susi Stangl teatas laupäeval ametivõimudele, et tema lemmikloom on aiast kaduma läinud. Kõige tõenäolisem on see, et pisike siga rööviti. Ilmselt ronisid vargad üle 1,4-meetrise aia, tegid minisea puuri lahti ja pistsid loomaga jooksu, kirjutab The Local.
«Rudi oli mu lemmikloom. Ma käisin teda aias mitu korda vaatamas ja ta alati tervitas mind,» rääkis Stangl.
Politseil pole veel õnnestunud leida ühtegi juhtlõnga ja nüüd on alustatud otsinguid ka Facebooki vahendusel, et levitada teadet varastatud miniseast. Otsingutest on kirjutanud juba Saksamaa üks suurimaid väljaandeid Spiegel ja ka mitmed teised.
Minisigade vaimustus sai alguse 1980. aastatel USAs, kui Vietnamist transporditi neid omapäraseid sigu USA loomaaedadesse. Eraisikutest tõuaretajad haarasid aga ohjad enda kätte ja tahtsid aretada üha väiksemaid sigu.
Rudi, kes pole veel aastanegi, kasvab kindlasti suuremaks. Minisiga võib kasvada lausa nii suureks, et tema turja kõrguseks on 50 sentimeetrit, seega Rudi vargaid võib ees oodata ebameeldiv üllatus.
Rudi omanik loodab väga, et saab sea tagasi, ja pakub sea eest 350 eurost leiutasu.


description: Pesaleidjas ootab kodupakkumisi süsimust läikiva karvaga Salem, kes on iseloomu poolest pigem arglik kiisu.

title: Päevakäpp: läikiva karvaga Salem tahab koju minna

maintext:
Salem tuli juba suve alguses Viljandist ning otsib siiani sõbralikku kodu. Salemile sobib rahulik peremees, kes annaks talle aega kohanemiseks. Ta on kastreeritud, vaktsineeritud ja tal on kiip.
Musta värvi kassidega on seotud palju erinevaid uskumusi. Kuigi Eestis peetakse musta kassi vanade uskumuste kohaselt nõiakassiks, siis lai maailm arvab teisiti. Näiteks Jaapanis ja Inglismaal usutakse, et must kass kodus toob õnne. Võõras must kass on šotlaste jaoks jõukuse koju tooja. Meremehed valisid laevakassiks alati just musta kassi, kuna pidasid seda õnne toovaks loomaks.
Kui tunned, et sul on pakkuda õige kodu pisikesele Salemile, siis täida kassisoovija küsimustik ja sinuga võetakse ühendust.


description: Üks õnnetu lehm oli mitu korda läbi elanud selle, et talunik võttis temalt vasikad ära. Seega kui tema järjekordne vasikas oli sündinud, pani ta noore looma inimeste eest peitu.

title: Lehm varjas vasikat inimeste eest

maintext:
Lehm nimega Clarabelle elas varemalt piimafarmis, kust ta päästeti vaid mõned tunnid enne tapamajja minekut. Clarabelle tootis liialt vähe piima ja talunik oli otsustanud temast loobuda. Ta viidi elama Austraalias asuvasse taluloomadele mõeldud varjupaika. Sinna jõudes märkasid vabatahtlikud, et Clarabelle on tiine, kirjutab The Dodo.
Nädal enne vasika sündi täheldasid farmi vabatahtlikud, et Clarabelle käitus imelikult. Üldiselt oli ta hea söögiisuga, aga sel nädalal hoidis ta toidust ja inimestest eemale ning käitus veidralt. Pärast mõningast uurimist selgus, et Clarabelle oli salaja vasika ilmale toonud ja peitis teda kõrge rohu sees.
Lehmad on tuntud selle poolest, et neil on väga tugev emainstinkt. Loomaarst dr Holly Cheever teab omast kogemusest ühte juhtumit, kui lehmal sündis kaks vasikat, aga lehm viis talunikule vaid ühe neist, sest ta teadis, et tema vasikas võetakse niikuinii ära. Lehm varjas teist vasikat karjamaal, kuid omanik märkas peagi, et lehm ei tooda enam piisavalt piima, avastas teise vasika ja viis selle lehma juurest ära.
Clarabelle ei pea aga muretsema – tema vasikas, kellele pandi nimeks Valentine, jääb koos emaga varjupaika elama ega satu kunagi piimafarmi.


description: Viimasel ajal on välismeedias üha rohkem juttu «tapjaklounidest», kes käivad inimesi hirmutamas. Üks taoline juhtum leidis eelmisel nädalal aset ka Rootsis.

title: Koer kaitses omanikku hirmsa klouni eest

maintext:
Rootsi lõunaosas asuvas Sunhultsbrunni asulas oli üks mees parajasti koeraga jalutamas, kui märkas klouni maski kandvat meest, kes hakkas tema poole jooksma. Koeraomanik helistas hommikul kella kümne paiku politseisse ja teatas, et klouni maskiga mees ajab teda taga, kirjutab The Local.
Politsei kinnitas, et selline juhtum leidis tõesti aset. Õnneks astus koer omaniku kaitseks välja ja hammustas ründajat, mille peale viimane sündmuskohalt põgenes. Politsei sõnul kandis ründaja teksaseid, musta jakki, valgeid tenniseid ja klouni maski. Politsei pole siiani ründajat tabanud.
Rootsis on juba väga palju olnud juhtumeid, kus klouni maski kandev inimene on teisi hirmutanud või rünnanud. Näiteks on klounid noaga inimesi hirmutanud ja ühte alaealist tüdrukut ajas taga lausa terve grupp kloune.


description: Lõuna-Aafrikas asuva Sabi Sand Game Reserve'i safarit külastanud inimesed nägid midagi haruldast: kuidas kaks suurt kaslast «kokku põrkasid».

title: Video: lõvi ehmatas uinuva leopardi üles

maintext:
Esiteks nägid safarikülastajad seda, kuidas leopard, muidu üksindust ja vaikust armastav loom, end inimeste silme all magama sättis. Ent vaatemäng muutus kordades pingelisemaks siis, kui märgati, et kaugusest läheneb isane lõvi, kirjutab Mother Nature Network.
Magavale kaslasele pole sugugi lihtne ligi hiilida, kuid lõvi tegi seda väga osavalt ja suutis leopardi üles ehmatada alles siis, kui oli talle juba väga lähedal. Loomade vahel tekkis väike konflikt, mille tulemusel ajas lõvi leopardit taga seni, kuni viimane ronis jõekaldal olnud puu otsa. Lõvi jõi jõest mõned sõõmud vett ja läks siis oma teed.


description: Kassikohvikud ei üllata enam kedagi, kuid Jaapanis koguvad populaarsust siilikohvikud, kus külastajad saavad toitu ja jooki nautida pisikeste siilide seltsis.

title: Galerii ja video: Jaapanis tegutseb omanäoline siilikohvik

maintext:
Siilikohvik Harry asub Tokyos ja on üks esimesi Jaapani siilikohvikuid. Külastajad tohivad kohvikus olevaid siile puudutada, toita, neid kallistada ja nendega koos pilti teha. Siile on lausa võimalik kohvikust endale lemmikloomaks osta, kirjutab Caters News.
Usutavasti on siilikohvik hea koht lõõgastumiseks ja stressi leevendamiseks. Kui mõni külastaja tunneb muret, et siili okkad võivad talle haiget teha, siis kohvikutöötajad on alati läheduses ja valmis õpetama, kuidas siili õigesti kätte võtta nii, et loom ei hakkaks kartma.
Lisaks kassi- ja siilikohvikutele on Jaapanis veel mao- ja öökullikohvikuid.


description: Kassiomanikele on see stsenaarium ilmselt tuttav: kiisu tuleb sinu lähedusse, sätib end esialgu istuma ja vaatab sind sooja pilguga, seejärel hakkab ta su jalge ümber tiire tegema, ise hellalt nurrudes. Kui avaneb soodne võimalus, hüppab ta omanikule sülle ja jätkab mõnusalt nurrumist. Pole kahtlustki, et kassil on midagi plaanis.

title: Miks on kass sõbralikum siis, kui ta midagi saada tahab?

maintext:
Loomaarst dr Kathryn Primm selgitas, et kassid on inimestega koos elades ära õppinud selle, et toit ja jook tuleb inimestelt. Seoses sellega on nad omandanud ka teatud nipid, kuidas panna inimesi tegema seda, mida kassid tahavad. Nad teavad, millistel tegudel on soovitud tagajärjed, kirjutab iHeartCats.
Näiteks näugumist kasutavad kiisud vaid inimestega suhtlemiseks, et tähelepanu saada. Liigikaaslastega või teiste loomadega nad sel viisil ei suhtle. Kassiomanikud on väga õnnelikud, kui kiisu neile tähelepanu pöörab ja oma armastust välja näitab ning kassid juba teavad, mida tasub teha. Nad teavad, et õrnutsemine annab häid tulemusi.
Ent kass ei pruugi tähelepanu otsida vaid sellepärast, et ta tahaks oma söögikausis näha midagi isuäratavat. Vahel võib kiisu omanikule tähelepanu pöörata seetõttu, et ta sooviks ise rohkem tähelepanu saada. Tihtilugu võib nii olla, et järgned kassile tema söögikausi juurde, kuid need on endiselt täis. Siis võib tekkida küsimus, et mida kiisu küll tahta võib? Dr Primmi sõnul võib kass lihtsalt soovida, et sa talle pai teeksid ja temaga veidi tegeleksid.
Teadlased on kindlaks teinud, et koerte ajus vallandub oksütotsiin ehk heatujuhormoon siis, kui nad näevad kedagi, kes on nende jaoks oluline. Võimalik, et ka kassidel vallanduvad positiivsed ajukemikaalid siis, kui kassi jaoks oluline inimene tegeleb temaga.
Kassid on üsna salakavalad tegelased ja kasutavad õpitud nippe inimeste mõjutamiseks, aga seda vaid sellepärast, et need nipid päriselt ka töötavad. Omanik võib uskuda, et tema on suuteline kassi treenima, aga tegelikult treenib kass hoopis omanikku ja paneb teda soovitud moel käituma. Aga ära ole kassi peale pahane, sulle ju meeldib see, kui kiisu oma õrnemat poolt vahel näitab.


description: Pesaleidja hoiukodus elab Zara, kes tahaks väga kolida oma koju, kus valitseks rahu ja vaikus.

title: Päevakäpp: arglik Zara unistab oma kodust

maintext:
Zara sattus Pesaleidja hoole alla tänavalt. Tänavatel elamine on aga tema usaldust inimeste ja ilmselt ka teiste kasside suhtes kõigutanud. Võimalik, et inimesed on teda peksnud või kividega loopinud, sest Zara kardab puudutusi ja põgeneb hirmunult, kui keegi üritab teda katsuda.
Kuid karm elu pole muutnud teda kurjaks ega agressiivseks. Kurjust ei ole Zaras grammigi, ta ei ründa ega hammusta inimest. Ta lihtsalt eelistab inimest igaks juhuks veel veidi kaugemalt jälgida. Teinekord tegelikult isegi üsna lähedalt — koos inimesega diivani käetoel pikutada ja tema tassi sisse piiluda ei tundu enam üldse nii hirmus.
Tee Zara südamesse peitub nagu igal teisel tavalisel kassil läbi mängu ja maiustuste. Ta on oma südames kui noor kass, kes sabiseva sulepulga või nööri otsas rippuva hiire järel jookseb kui hull. Nii suudab ta unustada kõik paha ja halva ning nautida inimese seltskonda. Teine variant on muidugi toit — Zara on tõeline gurmaan ja oma kaunile välimusele vastavalt soovib ta vaid parimaid maitseelamusi. Aga häid maitseid oskab Zara leida tegelikult igas toidus, mida talle pakutakse. Vahepeal limpsib isegi sõrmed tänutähest puhtaks!
Zara on tõeliselt kaunis ja omapärane kass. Tema imeilusad rohelised silmad ja armas nöbinina panevad iga kord heldima, kui ta oma uuriva näoga inimest jälgima tuleb ja tema pehme pruunitriibuline kasukas tõmbab kohe pilgu, kui ta elegantselt üle toa jookseb.
Kui tahaksid võita kasskaunitar Zara usaldust, täida kiisuvõtja küsimustik või kirjuta kreeta@pesaleidja.ee.


description: Üks ahne madu üritas härgkonna tervelt alla neelata, aga see ei läinud tal sugugi nii libedalt, kui madu ilmselt oleks soovinud.

title: Haruldased fotod: madu neelab konna alla


description: Qizai on pruuni värvi pandakaru, kelle teadlased leidsid Hiina keskosas paiknevatest mägedest. Qizai on haruldane selle poolest, et tema karvkate on valget ja pruuni värvi, mitte valge ja must.

title: Vaata, milline näeb välja haruldane pruun panda

maintext:
Leidmise ajal oli Qizai metsas täiesti üksinda ja teadlaste arvates võis ema Qizai hüljata, kuna poeg nägi niivõrd ebatavaline välja. Teadlased viisid Qizai lähedal asuvasse haruldaste metsloomade varjupaika, kus tema eest hoolitseti, vahendab Mother Nature Network.
Xinhua/Xinhua/Sipa USA
Teadlased täheldasid, et Qizail polnud teiste pandade seltskonnas sugugi kerge kasvada, kuna teised kiusasid teda sageli ja võtsid temalt bambust ära. Kui Qizai kasvas suuremaks, viidi ta elama loodusparki Foping Panda Valley, kus ta sai eraldi aediku. Looduspargi töötaja Xi He sõnul on Qizai teistest pandadest aeglasem, aga samas ka armsam. He kirjeldas Qizaid kui «väga õrna, lõbusat ja armsat» pandakaru.
Xinhua/Xinhua/Sipa USA
Teadlaste sõnul on pruunid pandad väga haruldased ja arvatakse, et üheks põhjuseks, miks tavalisel pandal võib sündida pruuni värvi poeg, on inbriiding ehk sugulusaretus. Alates 1985. aastast on vaid viiel korral nähtud looduses pruuni ja valge karvkattega pandat. Arvatakse, et hetkel võib Qizai olla ainus pruuni värvi panda maailmas.
Teadlased loodavad leida Qizaile kaaslast, et Qizai võiks saada järglasi ja saaks lähemalt uurida, mis põhjustab ebatavalist värvimuutust.


description: Tallinnas Suitsupääsupesa lasteaias on juba kevadest saadik lapsi rõõmustanud jänes nimega Karvapall, kes sai hiljuti pojad.

title: Galerii: Tallinna lasteaias rõõmustavad lapsi jänesed

maintext:
Kaua oodati päeva, mil lapsed saaksid jänkupoegadega tutvust teha. Jänkuema ei tohi uudishimutsemisega ju pahandada, muidu võib ta pojad hüljata. Tänaseks on esimesed tutvused lastega tehtud, kuigi mängima on nendega veel vara minna. Jänkupoegi on kokku kümme.
Soovime Karvapallile jõudu ja jaksu!


description: Floridas põgenes emu nimega Taco oma aedikust ja seadis sammud kohaliku iiri pubi suunas. Politseinikud pidid palju vaeva nägema, et suur lind pubist välja toimetada.

title: Florida pubisse sattus väga ebatavaline klient

maintext:
Emu omanik Paul Eaton ütles, et 8-aastast lindu hirmutas üks hulkuv koer, mille peale hüppas Taco üle aia ja pistis jooksu ning sattus lõpuks pubisse. Kohalikud loomapüüdjad ja politseinikud pidid üle tunni aja vaeva nägema, et põgenenud emu pubist välja toimetada, edastab AP.
Politsei esindaja sõnul oli see justkui «hiiglasliku kana püüdmine». Emud on väga kiired jooksjad ja kui neid ärritada, võib emu vastasele üsna suure jõuda virutada.
Uudistekanali Florida Today andmetel hüppas sama emu üle aediku piirdeaia ka 2012. aasta oktoobris ja jooksis mööda autoteed.


description: Mõned päevad tagasi kuulis Taebla lähistel inimtühjal teel kulgev jalgrattur kraavist haukumist, kuid läheduses polnud kedagi näha. Lähemal uurimisel selgus, et kraavis on verine koer, kes ei liiguta.

title: Taebla lähistelt leiti kraavist verine koer

maintext:
Rattur helistas otsekohe häirekeskuse telefonile, kes omakorda võttis ühendust Läänemaa varjupaigaga. Kohale sõitnud Läänemaa varjupaiga juhatajale avanes kurb vaatepilt: koera all rohu peal oli juba kuivanud ning tumedaks tõmbunud veri ja loom ise väga viletsas seisus. Sõiduteel vedeles siin-seal auto purunenud tükikesi. Juhataja Kaja võttis ette tee Tallinnasse loomade kiirabi kliinikusse, samal ajal otsisid loomasõbrad sotsiaalmeedia kaudu omanikku.
Mõne tunni pärast oli teada, kellele koer kuulub, kuid koera seisukorda see kergemaks ei muutnud, kuna omanik tõstis käed üles, sest tema rahaline seisukord ei luba koerale mingit abi võimaldada ning täna hommikul loobus omanik koerast ametlikult. Omanik soovib koerale parimat ja annab endale aru, et varjupaik suudaks võib-olla heade inimeste abiga koerale ravi võimaldada, tema ise selleks aga suuteline pole.
Kliinikus selgus, et koera neerud on kriitilises seisus ja tema keha on õhku täis. Puus on paigast ära, kuid seda saab parandama hakata siis, kui õhk kehast välja läheb ja neerude näitajad on piisavalt head, et koera saaks narkoosi alla panna. Õhku arstid ise välja võtta ei saa ja praegu tuleb vaid oodata.
Varjupaikade MTÜ andmetel on koera seisund täna veidi parem kui eile, sest koer soostus käe pealt veidi sööma, kuid otsustavaks saab neerude seisukord. Tegemist on noore loomaga, kel vanust kõigest poolteist aastat. Varjupaikade MTÜ soovib õnnetu koera lugu jagada ja ühtlasi ka raha koguda, et koera ravi eest tasuda. Kui soovid ja saad neile toeks olla, mine Varjupaikade MTÜ Facebooki-lehele, kust leiad koera kohta rohkem infot.


description: Pebbles oli kõigest kutsikas, kui ta leidis uue perekonna. Ta oli oma pesakonnas üsna äbarik olnud ja tal ei tekkinud oma emaga tugevat sidet. Uues peres sai ta aga endale parima sõbra – Ruby.

title: Koeral oli parima sõbra lahkumisega raske leppida

maintext:
Rubyst sai Pebblesi õde, kes hoolitses noore kaaslase eest ja oli talle vajadusel ka ema eest. Neist said suured sõbrad ja nad tegid absoluutselt kõike koos. Rob Gower, koerte omanik, rääkis, et nende lemmiktegevus oli lihtsalt koos lamamine, edastab The Dodo.
Pebbles ei teadnud, milline on elu ilma Rubyta ja need kaks olid alati koos. Ühel päeval diagnoositi Rubyl aga pahaloomuline kasvaja. Ruby oli kõigest 4-aastane, kui ta vähi tõttu suri. Kui Ruby enam loomakliinikust koju ei tulnud, sattus Pebbles suurde segadusse.
«Tavaliselt seisab Pebbles toas või koridoris ja vaatab segaduses ringi,» rääkis Gower. «Mõlemal koeral oli oma magamisase, kuid nad eelistasid ühel asemel magada. Pärast Ruby surma pole Pebbles aga nende ühist magamisaset käpagagi puudutanud ja magab sellel asemel, mida varem ei kasutanud keegi.»
Kogu pere oli pärast Ruby surma väga kurb ja pereisa meenutas, et nad muutusid veelgi emotsionaalsemaks pärast seda, kui said kätte Ruby tuha. «Ma panin Ruby tuha urniga lauale ja selle kõrvale tema kaelarihma ning uue tennisepalli. Istusin ise diivanile, et oma mõtteid koguda,» meenutas Gower.
Pebbles liitus Goweriga ja võttis laualt tennisepalli ning jooksis sellega teise tuppa mängima. Pebbles naasis peagi ja pani tennisepalli lauale tagasi. Pall veeres põrandale ja koer tõstis selle uuesti lauale ning nii juhtus mitu korda järjest. Gower on veendunud, et Pebbles üritas oma parima sõbraga veel viimast korda mängida.
«Kui Pebbles lõpuks mõistis, et Ruby ei mängi enam temaga, tegi ta ümber laua paar ringi, viskas end laua ette põrandale pikali ja ohkas kõvasti,» sõnas Gower. Peremehele tundus, et Pebbles sai viimaks aru, et Ruby ei tule enam tagasi. «See hetk meenutas mulle, et Pebbles on meie pere täieõiguslik liige. Ta on samamoodi haavatav, hooliv ja väga armastav nagu ülejäänud pereliikmed.»


description: See, kuidas sa koerale pai teed, võib muuta sind koera jaoks parimaks sõbraks või hoopis inimeseks, keda ta eelistab vältida. Pole vahet, kas teed pai enda või mõne tuttava koerale, paari asja tasuks koera paitades arvesse võtta.

title: Kuidas koerale õigesti pai teha?

maintext:
Veebileht Vet Street tõi välja mõned tehnikad, mida võiks koerale pai tehes kasutada ja ka nõuanded selle kohta, mida võiks vältida.
Alusta õige tervitusega
Esimene oluline reegel on see, et kunagi ei tohiks paitada koera, kes pole ise sinuga kontakti otsinud. Seda tuleks kindlasti rääkida lastele, kes tihtilugu kipuvad katsuma magavaid või nurka surutud koeri.
Katsumise asemel julgusta koera endale ligi astuma, et tema üritaks sinuga kontakti leida. Kükita, et oleksid koera kõrgusele lähemal. Kui suhtled kartliku või endasse tõmbunud koeraga, lähene talle küljega, kuna see on koera jaoks vähem ähvardav poos. Kui tegemist on enesekindla koeraga, kutsu ta enda juurde ja kummardu natuke, patsuta oma reit ja meelita teda pehme häälega.
Ära kummardu koera kohale, kuna sel juhul võib koer end ohustatuna tunda. Keera oma keha veidi küljele ja esimesel kohtumisel ära koerale väga pikalt silma vaata. Koer võib ka silmsidet tõlgendada ohuna. Kui koer on häbelik, teeskle, et sa ei tunne tema vastu huvi ja vaata mujale. Lõpuks koer mõistab, et sinule on ohutu läheneda.
Tähelepanu, valmis olla, pai!
Sõbralikud koerad lähenevad inimestele tavaliselt saba liputades. Kui koer sind nuusutab, kogub ta sinu kohta informatsiooni, kuid see ei tähenda veel seda, et võiksid talle pai teha. Kui ta tõmbub eemale ja on umbusklik või närviline, ära paita teda. Kui tema kehakeelest on aru saada, et koer on õnnelik ja rahulolev ning vaatab sulle lühiajaliselt silma, siis see väljendab sõbralikkust ja soovi sinuga lähemalt tutvuda.
Tee koerale aeglaselt pai ja katsu neid kohti, mida koer lubab katsuda. Koer, kellele meeldib paitamine, nõjatub tavaliselt inimese poole ja otsib aktiivselt temaga kontakti, kui inimene peaks paitamise lõpetama. Kui koer liigub sinust eemale ja väljendab ebamugavust, näiteks näitab sulle hambaid, anna talle veidi ruumi.
Parimad kohad paitamiseks
Enamik koeri lubab katsuda oma rinda, õlgasid ja kaela alaosa. Koerale pai tehes võiks talle läheneda küljelt, mitte hoida kätt koera pea kohal. Igal koeral võib olla ka mõni lemmikkoht, kust teda paitada. Mõnusate kohtate hulka kuuluvad näiteks saba juurde jääv piirkond (ent mitte saba ise), lõuaalune ja kaelapealne osa (umbes see koht, kus on koera kaelarihm). Enamasti ei meeldi koertele see, kui puudutatakse nende pealage, koonu, kõrvu, käppasid ja saba.
Aeglased paid, mis sarnanevad õrnale massaažile, mõjuvad koerale rahustavalt. Aseta oma käsi sellele piirkonnale, kus koerale meeldib paitamine ja liiguta oma käsi ning sõrmi pärikarva, mitte vastukarva. Paitamine peaks toimuma rahulikult ja see peaks mõjuma hästi nii inimesele kui koerale. Kui koerale õrnalt pai teha, siis tõenäoliselt see meeldib talle ja ta tahab sinult veel paisid saada.
Mida vältida?
Teatud paitused tekitavad koeras ebamugavust. Näiteks ei meeldi koerale see, kui teda patsutatakse. Tavaliselt kipuvad seda tegema väiksed lapsed. Väga aktiivne või tugev paitamine võib koera liigselt stimuleerida ja närvi ajada.
Kui koer keerab end selili, siis tihtilugu arvatakse, et see on võimalus silitada koera kõhtu. Tegelikult pole see tõlgendus sugugi õige: kui koerad omavahel kohtuvad, siis kartlik koer võib end selili keerata selleks, et sobitada sõprust koeraga, kelle poolt ta tajub ohtu. Kui koer tuleb sind tervitama ja viskab end selili, pigem ära puuduta tema kõhtu.
Ka kallistused ei pruugi koertele meeldida, kuna sellises olukorras ei saa koer kuskile taganeda. Lastele tuleks õpetada, et koera ei tohi kallistada, sest see tekitab koeras ebamugavust ja ärevust. Tulemuseks võib olla see, et koer teeb lapsele haiget. Vältida võiks ka musitamist. Ka kõige rahulikuma koeraga tasuks olla ettevaatlik ja vältida tegevusi, mis võivad koeras ebamugavust tekitada.
Eemale tuleks hoida neist koertest, kes on ketis, aia taga või autos. Kui koer on teatud alal n-ö lõksus, siis on suurem tõenäosus, et ta võib enesekaitseks inimest hammustada. Kui tahad pai teha koerale, kes on rihma otsas, siis tuleks omanikult eelnevalt luba küsida, kuna tema tunneb oma koera kõige paremini.


description: Koeraomanikke liigutas hiljuti uudis sellest, et suure tõenäosusega näevad koerad magades inimesi unes. Mida võiks koeraomanik veel teada sellest, kuidas lemmikloom temasse suhtub?

title: Koerad teavad, et nad on inimestele kallid

maintext:
Portaali People lemmikloomade rubriigis aitab dr Brian Hare Põhja-Carolinas asuvast Duke'i ülikoolist mõnele küsimusele vastuseid leida.
Kas koer mõistab, et ta on inimese jaoks kallis?
Dr Hare: «Jah, koer teab, et inimene armastab teda. Koertel ja inimestel on väga eriline suhe ning koer võib inimeses tekitada sarnaseid emotsioone nagu näiteks lapsed. Kui inimene vaatab koera, vallandub inimese ajus oksütotsiini, sama juhtub ka siis, kui koera paitada või temaga mängida. See tekitab hea tunde nii inimesele kui koerale ja muudab teievahelise sideme tugevamaks. Ja kui koer inimest vaatab, siis võib öelda, et ta «kallistab omanikku silmadega».»
Kas koertel esineb depressiooni nagu inimestel?
«On väga võimalik, et koertel esineb depressiooni,» sõnas dr Hare. «Pärast 11. septembri terrorirünnakut täheldati, et paljudel otsingutele abiks olnud koertel esines depressiooni sümptomeid, sest nad ei leidnud elavaid inimesi, vaid ainult laipu. Koerte eest hoolitsejad isegi korraldasid «võlts» otsinguid, et koerad leiaksid elusaid inimesi ja muutuksid veidi rõõmsamaks.»
Dr Hare lisas, et koer võib omanikku väga ära kiinduda ja käituda sootuks teisiti, kui omanik pole temaga. Kuna koera on ka väga empaatiavõimelised, reageerivad nad omaniku tujudele ja tunnetele, sealhulgas ka depressioonile.
Kui palju on teada koerte otsustusvõimest? Kas koerad näiteks lahendavad probleeme?
«Koerad lahendavad kogu aeg probleeme, kuigi nad kõik teevad seda omamoodi,» rääkis dr Hare. Tema sõnul on koerte käitumist äärmiselt huvitav jälgida. «Näiteks kui mul on kaks topsi ja ühe alla peidan maiustuse ning osutan sõrmega sellele topsile, mis on tühi, siis võivad koerad erinevalt käituda. Mõned koerad tahavad inimestega koostööd teha ja valivad selle topsi, millele inimene osutas. Teised usaldavad aga oma mälu ja valivad selle topsi, mille all on maius peidus,» näitlikustas dr Hare.
Mida saab koeraomanik teha, et koera vaimse tervise ja heaolu eest hoolt kanda?
Dr Hare ütles, et koerad on täpselt nagu inimesed: nad peavad kvaliteetset toitu sööma, trenni tegema ja nende mõistust tuleb stimuleerida. «Toitumine muutub eriti oluliseks 7. eluaasta paiku ja pärast seda,» rõhutas dr Hare ja lisas, et tema käib oma koeraga regulaarselt väljas ja kodus olles mängivad nad erinevaid mänge, mis mõjuvad koera ajule hästi.


description: 50-aastane Todd Orr postitas YouTube'i video, kus ta räägib üksikasjalikult sellest, kuidas tal õnnestus grisli käest eluga pääseda.

title: Mees kirjeldab, kuidas tal õnnestus grisli rünnakust eluga pääseda

maintext:
Orri nägu on videos verine ja mehe sõnul on video tehtud vahetult pärast rünnakut, kui ta oli teel haiglasse. Orr oli Montana mägedes matkamas, kui teda ründas grislikaru, edastab The Guardian.
«Jah, elu koos karudega pole lihtne,» tõdes Orr videos. Ta rääkis, et oli parajasti hirvesid metsast otsinud, kui märkas grislit koos kahe pojaga aasa teises otsas. Emane karu sööstis mehe poole ja teda ei takistanud ka spetsiaalne karude peletamiseks mõeldud sprei, mida mees õhku piserdas.
Grisli hammustas meest kätest ja õlgadest, mees heitis pikali maha ja proovis kaitsta oma kaela. Kui karu minema läks, proovis mees auto suunas liikuda, kuid 5-10 minuti pärast oli grisli uuesti platsis ja kuigi mees teeskles, et ta on surnud, vigastas grisli mehe ülakeha. Lõpuks karu lahkus ja mehel õnnestus aasalt liikuda oma auto poole. Ta kõndis peaaegu viis kilomeetrit, et oma autoni jõuda ja haiglasse sõita. Orri sõnul said vigastada tema käed, õlg ja üks näopool. «Polnud just mu parim päev, aga ma olen elus,» tõdes ta.
Kuigi uudistekanalitel ei õnnestunud Orri kätte saada, kinnitas Montana looduse ja parkide eest vastutava ameti esindaja Ron Aasheim, et Orri ründas tõesti grisli. See oli Montanas viies kord, kui inimesed on metsas kokku sattunud grisliga.
«Iga aastaga muutub see üha tavapärasemaks,» ütles Aasheim. Ta lisas, et kui karu üritas oma poegi kaitsta, siis pole selline käitumine ebatavaline, ent nad sulgevad antud piirkonna ajutiselt külastajatele ja uurivad rünnaku tagamaid.


description: Pole kuigi ebatavaline, et mõni kassiomanik väidab, et kiisu pissis kodus vaibale sellepärast, et ta oli omaniku peale pahane. Kas kass teeb selliseid asju meelega või hoopis kogemata?

title: Kas kassid teevad vahel meelega pahandust?

maintext:
Loomaarst dr Kathryn Primm ütles, et kassiomanikud arvavad sageli, et kui kass teeb oma häda mujale, kui temale mõeldud liivakasti, siis sellel teol on mingi tähendus. «Fakt on aga see, et kassid ei funktsioneeri nii nagu inimesed,» sõnas dr Primm ja lisas, et kassid on siiski loomad ning käituvad üsna sageli oma eelkäijate kombel, kirjutab iHeartCats.
«Kass võib omaniku silmis valesse kohta urineerida sellepärast, et ta soovib oma territooriumit märgistada või kui mingi välistegur tekitab temas stressi,» selgitas dr Primm. Sellise teoga võib kass ka üritada omanikule märku anda, et tema tervisega on midagi korrast ära, näiteks võib kassil olla mõni kuseteedehaigus või diabeet.
Kuna loomariigis ei eksisteeri sellist asja, et loomad teeksid midagi «meelega», siis ei tasu arvata, et kass on kuri, õel, tige, vihane, kättemaksuhimuline vms. Kass ei mõista seda, kui teda karistatakse ja ta ei ürita ise ka omanikku karistada.
Kui kass käitub tavapäratult ja teeb omaniku arvates palju «pahandust», siis dr Primm soovitab loomaarsti poole pöörduda. «Ravita jäänud meditsiiniline probleem võib kujuneda tõsiseks käitumisprobleemiks, mis võib kassi pikka aega piinata. Paljud loomad jõuavad igal aastal varjupaikadesse, kuna nende käitumine ei meeldi omanikule, ent seda saaks ennetada,» rääkis dr Primm.
Jälgige oma kassi käitumist ja proovige mõista, mida ta üritab teile märku anda. Ärge arvake, et kass kiusab omanikku meelega ja ärge loobuge loomast kergekäeliselt.


description: Koerad Django ja Chloe on parimad sõbrad, kes elavad koos Bruna Latini ja Luiz George Bustamantega Rio de Janeiros. Aga kodus on need kaks karvast sõpra üsna harva, sest nad käivad koos omanikega väga palju reisimas.

title: Galerii: kaks karvast sõpra reisivad mööda maailma ringi

maintext:
3-aastane Django ja 2-aastane Chloe on külastanud erinevaid Euroopa riike ning nende reisipildid on Instagramis palju tähelepanu saanud. Kutsud on poseerinud mitmete kuulsate vaatamisväärsuste juures, näiteks Pariisis Eiffeli torni juures.
Chloe (vasakul) ja Django. Caters News Agency
Euroopa riikidest on nad külastanud Portugali, Hispaaniat, Rootsit ja Saksamaad. Lisaks sellele on nad palju ringi reisinud ka Brasiilias.
Vaata toredaid pilte!


description: Professor Rory Wilson Swansea ülikoolist on pikka aega uurinud loodust ja loomi. Wilson teab hästi, et loomad käituvad sootuks teistmoodi siis, kui nad on inimeste vaateväljast eemal.

title: Huvitav fakt: elevantide kõnnak sõltub meeleolust

maintext:
Näiteks elevante uurides tegi Wilsoni meeskond kindlaks, et elevantide kõnnak sõltub suuresti sellest, kas loom on rõõmus või kurb. Selle uurimiseks analüüsisid teadlased elevantide kehahoiakut ja samme, edastab ABC.
Teadlased märkasid, et elevantide kehahoiak ja sammud on väga erinevad siis, kui elevant kõnnib toidu suunas võrreldes sellega, kui elevant hirmutatakse toidust eemale. Esimesel juhul valdasid elevanti tõenäoliselt positiivsed emotsioonid ja ootusärevus, teisel juhul negatiivsed emotsioonid ja hirm.
Wilsoni sõnul on sellised avastused väga olulised, kuna tänu sellele suudame me loomade emotsioone paremini mõista ja kunagi saab sel viisil kindlaks teha sellegi, kas ja millal kogevad loomad kõige rohkem stressi.


description: Esmaspäeva õhtul elasid paljud jalgpallifännid kaasa Liverpooli ja Manchester Unitedi kohtumisele, mis leidis aset Liverpoolis Anfieldi väljakul. Ajal, mil jalgpallurid sooja tegid, jalutas väljaku ääres ringi aga üleni must kiisu, kes sai palju tähelepanu.

title: Piltuudis: must kass jalutas jalgpalliväljakul

maintext:
Pealtnägijate sõnul kõndis kass üsna rahulikult ega saanud ilmselt arugi, et teda jälgisid tuhanded inimesed. Kass võitis paljude südamed ja sotsiaalmeedias elati kassile kohati isegi rohkem kaasa kui jalgpallimängule.
Matt McNulty/Sportimage/PA Images
See pole sugugi esimene kord, kui Anfieldi jalgpalliväljakul on ringi jalutanud kass: ka 2012. aastal kõndis väljaku ääres kiisu, kes sai nimeks Kenny. Sel korral mängis Liverpool Tottenhamiga ja seis jäi samuti viiki.


description: Kasside turvakodus ootab kodupakkumisi kõigest kolmekuune Rosina.

title: Päevakäpp: pisike Rosina on valmis koju minema

maintext:
Kuidas koerale õigesti pai teha?
See, kuidas sa koerale pai teed, võib muuta sind koera jaoks parimaks sõbraks või hoopis inimeseks, keda ta eelistab vältida. Pole vahet, kas teed pai enda või mõne tuttava koerale, paari asja tasuks koera paitades arvesse võtta.


description: Kui toiduajakirjanik Ragne Värk oma lapsele sünnipäevakingiks lemmiklooma otsima hakkas, teadis ta, et kõige paremini sobiks nende perre küülik. Pikalt ei pidanudki otsima ja täna on jänku nimega Tuti nende pere täieõiguslik liige.

title: Ragne Värk: jänes on meie perele parim lemmikloom

maintext:
Lemmiku nimi/nimed: «Meie jänese nimeks sai Tuti. Tegelikult me kogu perega mõtlesime, et mis ta nimi võiks olla. Kuna see oli sünnipäevakingitus lapsele, siis loomulikult sai valituks tema poolt väljapakutud nimi. Oluline oli, et oleks lihtne nimi ning Tuti sobib minu arvates nagu valatult»
Lemmiku vanus: «Praegu on ta kahe ja poole aastane. Saime ta hästi pisikesena – kuu aja vanuselt!»
Lemmiku tõug: «Tuti on kääbus-lontkõrv. Valikul oli oluline, et jänku väga suureks ei kasva.»
Erakogu
Kuidas lemmiku leidsite? «Jänku leidmine oli tegelikult lihtne, kuna teadsime millist looma soovime, siis uurisime natuke netis ringi ja otsisime, kes sedasorti loomi pakuvad. Esimese telefonikõne peale oligi kokkusaamine kokkulepitud ning kaks päeva hiljem oli lemmikloom juba olemas.»
Kas omanik valib lemmiklooma või vastupidi? «Mina usun täiesti, et omavaheline klapp peab kohe algusest peale olema. Ka Tutil oli tegelikult rohkelt vendi-õdesid, kelle vahel oli võimalik valida. Tuti oli aga esimene, kelle sülle võtsin ning kes seal nii rahulikult püsis, et peaaegu oleks magama jäänud. Sellepeale olin kohe kindel, et just see pisike preili tuleb meiega koos koju kaasa! Jänese kojutoomise ajaks läks abikaasa lapsega kodunt ära, et saaksin Tuti ilusti koju tuua ja n-ö üllatuseks lapse tuppa panna. Loomulikult oli lapse üllatus suur, kui koju jõudes lemmiklooma eest leidis. Nagu varem mainitud, tegemist oli sünnipäevakingitusega, mille nädalajagu varem talle üllatuseks kätte andsime.»
Miks just jänes? «Jänes tundub meie perele parim valik. Kass ja koer läks valikust välja seetõttu, kuna paar aastat tagasi sõitsime veel hästi tihedasti Tallinn-Pärnu vahet ning liikuva eluviisiga oleks koera või kassiga raske. Kuna tuttaval oli jänes juba olemas, siis kõrvalt vaadates tundus see parim variant. Siiamaani ei kahetse valikut – see jänku on toonud meile rohkelt rõõmu ning on kindlasti täiskohaga pereliige.»


description: Üks asi on see, kui me näeme pilte loomadest, kes on väljasurnud, kuid hoopis teisi emotsioone tekitab see, kui näha tänaseks väljasurnud loomi veel ringi liikumas. Mother Nature Network jagas just sellist videot, kus on näha loomi, keda täna enam maailmas ei eksisteeri.

title: Video: loomad, kes on väljasurnud


description: Kasside Turvakodus ootavad kodupakkumisi imearmsad kassipojad Lilli ja Mikk, kes on pärit Narva tänavalt. Tänaseks on kassipojad jõudnud turvakodu hoiukodusse.

title: Päevakäpad: Lilli ja Mikk on ühise kodu ootel

maintext:
Kasside Turvakodu / Facebook
Lilli ja Mikk on lahutamatud! Kui üks peakski teise mõneks ajaks silmist kaotama, hakatakse üksteist kohe heleda häälega hüüdma. Nad teevad kõike koos – mängivad, söövad, magavad. Samuti abistatakse üksteist pesemisprotseduuridel, üheskoos hoitakse silm peal hoiukodu teistel kassidel ja topeltjälgimise all on ka kõik hoiuperenaise tegemised-toimetused. Nende lõputu mängulust, lõbusus ja kokkuhoid tõestavad taas, et kaks on parem kui üks! Seetõttu loodetakse leida kodu, kuhu Lilli ja Mikk saavad koos kolida.
Kui soovid kogeda sellist harukordset topeltrõõmu, kirjuta info@kassideturvakodu.ee ja sinuga võetakse ühendust.


description: Beau Pilgrim käis koos sõpradega Tonga saare lähedal sukeldumas, kui nendega liitus üks küürvaal.

title: Võimas video: küürvaal tuli inimesi tervitama

maintext:
Sõpradel õnnestus videole jäädvustada see, kuidas 40-tonnine vaal veepinna poole ujub ja seejärel ookeanist välja hüppab. Vaal oli seltskonnast kõigest paari meetri kaugusel, vahendab The Dodo.
Keegi ei tea täpselt, miks vaalad aeg-ajalt veest välja hüppavad. Arvatakse, et see võib olla nende jaoks üheks suhtlusviisiks või teevad nad seda selleks, et korraks vabaneda tüütutest parasiitidest, kes nende naha pinnal muidu tegutsevad.
Beau Pilgrimi Instagrami kontolt leiab veelgi uhkeid ülesvõtteid vaaladest.


description: Sügise tulekuga on ilmad muutumas järjest jahedamaks ja paljud meist meenutavad heldinult sooje suvekuid. Aga on mõned loomad, keda jahedad ilmad ei heiduta.

title: Video: jääkaru hullab jääga täidetud lastebasseinis

maintext:
Oregoni loomaaias elab jääkaru Nora, kes sai hiljuti võimaluse hullata lastebasseinis, mis oli jääkuubikuid täis. Kui see mõte tekitab nii mõnelgi meist külmavärinaid, siis Norale pakkus see vaid siirast rõõmu. Nora nautis basseinis olemist väga ja sel hetkel oli ta ilmselt kõige õnnelikum loom maailmas, kirjutab Mother Nature Network.
Nora sündis Columbuse loomaaias eelmise aasta novembris ja sattus Oregoni loomaaeda pärast seda, kui ema oli ta hüljanud. Loomaaia töötajad loodavad, et loomaaia pikaaegsest jääkarust Tasulist saab Nora mentor.


description: Inglismaal, Põhja-Yorkshire'is asuva küla elanikud olid harjunud sellega, et külas liigub ringi paabulind nimega Pat, kes oli kõigi suureks lemmikuks. Nüüd on aga lind kadunud ja kahtlustatakse, et ta tapeti.

title: Külaelanikud jahivad kõigi lemmiku paabulinnu tapjat

maintext:
Väidetavalt kuulsid mõned külaelanikud eelmisel kuul laske ja pärast seda pole Pati külas enam näha olnud. Kohalikud on sellest lausa nii löödud, et üks neist, Michael Read, sõnas, et tema oleks pigem ise kuuli saanud, kui lasknud linnul kannatada, edastab Independent.
«See oli septembrikuu alguses, kui me kuulsime laske. Järgmisel hommikul lindu enam polnud. Jah, ta oli lärmakas vennike, aga me armastasime teda sellegipoolest,» rääkis Read. «Ta oli imekaunis ja kõigile meeldis see, kui ta jalutas meie aedades. Ta lendas mõnikord väravate peale või puude otsa, see oli imeline vaatepilt.»
Readi sõnul on arusaamatu see, et mõned inimesed peavad õigeks lindu tulistada. «Kui ma oleksin teadnud sel õhtul, et need lasud olid Pati pihta, siis ma oleksin seisnud tulistaja relva ette ja öelnud, et ta peab enne mind laskma,» rääkis õnnetu mees.
Pat uitas tavaliselt mööda küla vabalt ringi ja sõi neid palukesi, mis külaelanikud olid talle jätnud. Keegi ei tea, kuidas Pat nende külla sattus, kuid ühel päeval ta lihtsalt oli seal ega läinud enam ära.
Kohaliku politsei sõnul pole kedagi veel arreteeritud ja nad ei saa seda teemat hetkel rohkem kommenteerida.


description: Kanada, Quebeci osariigi kohtunik otsustas, et Montreali linnajuhtide otsus pit bullid linnas ära keelata ei saa jõustuda. Linnajuhtide otsuse järgi pole seadusega lubatud pidada pit bulle ega pit bulle meenutavaid koeri, sest neid tõuge peetakse liiga vägivaldseteks.

title: Kohtunik peatas Montreali pit bullide keelu jõustumise

maintext:
Otsus oleks pidanud jõustuma selle nädala esmaspäeval, kuid samal päeval otsustas kohtunik Louis Gouin otsuste jõustumise peatada. Kuna Montreali loomakaitse tahab otsust vaidlustada, soovib kohtunik ka nende argumendid ära kuulata. Selle nädala kolmapäeval peaks kohtunik Goiun teatama, et Montreali pit bullide keeld on ajutiselt peatatud, kirjutab The Dodo.
Kohtuniku otsus tuli koerte ja koeraomanike jaoks äärmiselt õigel hetkel. Kui Montreali linnajuhtide otsus oleks jõustunud, siis oleks väga suurt hulka pit bulle ja pit bulli meenutavaid koeri oodanud hukkamine. Loomasõbrad olid kõvasti vaeva näinud selle nimel, et võimalikult palju pit bulle leiaksid endale kodud ega peaks varjupaikades surma ootama.
Loomasõber ja vabatahtlik Carolynn Williams ütles, et nad on väga õnnelikud, aga ei tähista enne, kui kohtuniku otsus pole ametlik. Williamsi sõnul on märkimisväärne see, kui paljud inimesed sõitsid veel viimasel minutil Montreali, et varjupaigast koeri päästa.


description: Laupäeval, 8. oktoobril kell 13:00 toimub PetCity Rannamõisas moepidu «Sülekoerte moetrendid sügis/talv 2016/2017».

title: Rannamõisa PetCitys toimub tõeline moepidu

maintext:
Itaalia koertemoe bränd Charlotte's Dress ning PetCity kutsuvad kõiki moe- ja lemmikloomasõpru ning neljajalgseid lemmikuid PetCitysse, kus tutvustatakse parimaid palu koerte rõivatrendidest, soengumoest ja hooldusest, koolitus- ning treeningtrendidest ja võimalustest ning uudiseid üldisest moemaalimast jagab päevajuht Ženja Fokin.
Kohapeal on ka koertemoe disainer Itaaliast, toimub eksklusiivse sügiskollektsiooni tutvustus, sooduspakkumised, fotonurk, loosimine kõigi eelregistreerunute vahel ja kingitused. Hõrgutavaid suupisteid on peole valmistanud Angeelika Kang-Osula, kes külastab moepidu oma neljajalgse lemmiku Nööbiga.
Kõigi eelregistreerunute vahel loositakse moepeol ühele sülekoerale välja Charlotte's Dress eksklusiivne rõivaese. Eelregistreerimine: www.petcity.ee/moetrendid_2016


description: Oxfordi ülikoolis doktoriõppes oleval Tariq Khoyarattyl on oranž kass nimega Nelson, kes armastab õues käia. Kui aga majaomanik teatas, et nende hoonele pole lubatud välisuksele kassiluuki paigaldada, pidi Khoyaratty asjale loominguliselt lähenema.

title: Mees ehitas redeli, et kass saaks õues käia

maintext:
Esmaspäeva õhtul elasid paljud jalgpallifännid kaasa Liverpooli ja Manchester Unitedi kohtumisele, mis leidis aset Liverpoolis Anfieldi väljakul. Ajal, mil jalgpallurid sooja tegid, jalutas väljaku ääres ringi aga üleni must kiisu, kes sai palju tähelepanu.
Tänavatel elanud kass ja koer kiindusid teineteise
Kass Romeo ja koer Juliet elavad ühes California loomade varjupaigas ning ootavad uut omanikku, kus rõõmsalt oma elupäevade lõpuni koos olla.
Miks nurub kass süüa ka siis, kui toidukausid on täis?
Kassiomanikele on see ilmselt tuttav olukord: sätid end mugavalt teleri ette, aga kiisu muudkui tiirleb su ümber ja nõuab tähelepanu. Lõpuks järgned talle tema söögikausi juurde, kus kass sätib end istuma ja vaatab küsivalt sulle otsa. Aga söögikausid pole sugugi tühjad. Milles asi?
Muljet avaldav: kokk valmistab oma kassile gurmeetoitu
JunsKitchen on YouTube'is üsna tuntud kokk, kes on teinud mitmeid videoõpetusi. Tal on kodus oranži värvi kass Kohaku ja Jun otsustas oma oskused proovile panna ning valmistas kassile gurmeetoitu.
Naine sai salapärase kirja oma kassi austajalt
Redditi kasutaja kacyyy jagas teistega omapärast lugu sellest, kuidas tema kassile tekkis austaja.
Miks on kass sõbralikum siis, kui ta midagi saada tahab?
Kassiomanikele on see stsenaarium ilmselt tuttav: kiisu tuleb sinu lähedusse, sätib end esialgu istuma ja vaatab sind sooja pilguga, seejärel hakkab ta su jalge ümber tiire tegema, ise hellalt nurrudes. Kui avaneb soodne võimalus, hüppab ta omanikule sülle ja jätkab mõnusalt nurrumist. Pole kahtlustki, et kassil on midagi plaanis.
Kas kassid teevad vahel meelega pahandust?
Pole kuigi ebatavaline, et mõni kassiomanik väidab, et kiisu pissis kodus vaibale sellepärast, et ta oli omaniku peale pahane. Kas kass teeb selliseid asju meelega või hoopis kogemata?


description: Üks julge kutsa päästis omaniku ja ülejäänud majaelanikud tulekahjust, kuna äratas kõik oma haukumisega keset ööd üles.

title: Tubli koer päästis majaelanikud tulekahjust

maintext:
Tulekahju sai alguse öösel ja naabrite sõnul ärkasid nad selle peale, et kuulsid koera nimega Che haukumas. Naabrid läksid asja uurima, kuna see oli üsna ebatavaline, et Che sellisel kellaajal haukus. Nad märkasid leeke ja helistasid tuletõrjesse, kirjutab Independent.
Sündmuskohale jõudnud tuletõrjujad leidsid Che omaniku maast lamamast ja koer oli tema peal ning kaitses naist leekide eest. Che ja tema omanik viidi haiglasse. Che hingas päris palju suitsu sisse ja kuigi tema olukord on stabiilne, peab ta mõned päevad arstide hoole all olema.
Naaber Adele Butler rääkis, et koer oli ilmselt terve aja omaniku rinnal olnud ja tänu sellele ei saanud naine eluohtlikke vigastusi, kuid tema seisund on siiski väga tõsine ja ta viibib haiglas.
Majaelanike sõnul päästis tubli koer neid kõiki tulekahjust.


description: Hiljuti avaldatud raportist selgub, et salakütid tapavad igal aastal sadu lumeleoparde, mistõttu on need kaunid kaslased väljasuremise ohus.

title: Kaunis kaslane, kes on väljasuremise ohus

maintext:
Hinnanguliselt elab looduses umbes 4000 lumeleopardi. Tegemist on väga raskesti tabatava loomaga, kes eelistab üksinda mägedes jahti pidada. Loodusest võib lumeleoparde veel leida Hiinast, Bhutanist, Nepalist, Indiast, Pakistanist, Mongooliast, Tadžikistanist ja Venemaalt, vahendab BBC.
Ekspertide hinnangul tapetakse igal nädalal umbes neli lumeleopardi. Kõige levinumaks lumeleopardi jahtimise põhjuseks on see, et lumeleopardid ründavad aeg-ajalt kariloomi ja karjaomanikud tahavad kaslasele kätte maksta. Lumeleopard on muide väga osav jahipidaja ja on suuteline maha murdma endast kolm korda suuremaid loomi.
Lumeleopard Šotimaa looduspargis (RUSSELL CHEYNE/REUTERS)
Hiljuti viidi Bhutani mägedes läbi loendus, millest selgus, et Bhutanis elab looduses umbes sada lumeleopardi. Teadlased jälgisid kahe aasta vältel salakaamerate abil suuri kaslasi ja tegid kindlaks, et lumeleopardi ei nähta küll sageli, ent Bhutanis ei ela need loomad inimestest sugugi kaugel. Mõned lumeleopardid olid üsna linnade lähistele kolinud ja lumeleoparde märgati ka metsas, mis asub Bhutani ainsa rahvusvahelise lennujaama läheduses.
Lonely Planeti andmetel pole Bhutanis suurimaks probleemiks lumeleopardide küttimine, vaid hoopis see, et inimesed käivad mägedes ravimtaimi korjamas. Ravimtaimed on aga ida-nahurite peamiseks toiduallikaks ja ida-nahurid on omakorda lumeleopardide meelispalaks. Ekspertide hinnangul tuleks ida-nahureid iga hinna eest elus hoida, kuna seeläbi saaks suurendada Bhutanis ka lumeleopardide arvu.
Ida-nahur ehk ida-sinilammas (CHINE NOUVELLE/SIPA)
Neis riikides, kus loomapidajad käivad lumeleoparde n-ö kättemaksuks jahtima, võiks olukorda parandada see, kui kariloomad oleksid paremini kaitstud. Peamiselt jahitakse lumeleoparde Hiinas, Mongoolias, Pakistanis, Indias ja Tadžikistanis.
Raportis väljendavad eksperdid muret ka sellepärast, et lumeleopardide nahkade ja ka luude müük toimub üha rohkem internetis, kus on raske sellel silma peal hoida. Illegaalselt turult võib leida nii lumeleopardide nahku kui ka küüsi ja hambaid. Salakaubitsejad väidavad ostjatele tihtilugu, et lumeleopardi küüntel ja hammastel on raviomadused.
Õnneks on ka positiivseid näiteid sellest, et lumeleopardide elu üritatakse paremaks muuta. Näiteks Kõrgõzstanis muudeti endine jahipidamise piirkond hoopis metsloomadele mõeldud kaitsealaks. Piirkonnas on suurenenud kaljukitsede arv ja see on ühtlasi meelitanud kohale ka lumeleoparde. Kuigi tegemist on üsna väikese piirkonnaga, kuhu ei mahu väga palju lumeleoparde, on see samm siiski väga positiivne ja tulevikus loodetakse kaitseala veelgi suurendada.


description: Šveitsis asuva Ticino piirkonna päästeamet said teisipäeval ebatavalise väljakutse: ühe eramaja hoovis olevasse ujumisbasseini kukkus lehm, kes vajas basseinist pääsemiseks tuletõrjujate abi.

title: Tuletõrjujad päästsid lehma ujumisbasseinist

maintext:
Kaks lehma olid juhuslikult uidanud ühe eramaja aeda ja üks neist astus kogemata kattele, mis oli pandud basseini peale. Kate ei pidanud aga vastu ja lehm vajus külma vette, kirjutab The Local.
Sündmuskohale jõudnud tuletõrjujad pidid basseini pooleldi veest tühjaks tegema, et looma keha ümber toetavad rihmad kinnitada. Kohaliku päästeameti esindaja sõnul oli lehm üsna rahulik ja lasi päästjatel oma tööd teha.


description: 77-aastane professor Joao Galdino, kes töötab loomade hambaarstina, on viimased 56 aastat tegelenud loomatopiste valmistamisega. Aastate jooksul on ta hobi korras teinud umbes 7000 loomatopist.

title: Fotod: loomaarsti hobi tekitab paljudes kõhedust

maintext:
Caters News Agency
Galdino, kes õppis omal käel topiseid valmistama, kunstiteoseid saab vaadata Brasiilias Cornelio Procopio linnas asuvas mahajäetud raudteejaamas. Tegemist on turistide seas väga menuka vaatamisväärsusega, mida külastab aastas tuhandeid inimesi. Muuseum on külastajatele avatud vaid argipäevadel ja sealt võib leida nii Brasiilias levinud loomi kui ka neid elukaid, kelle elukohaks on teised riigid.
Caters News Agency
Topiste hulgas on mitmeid erinevaid linde, roomajaid, imetajaid ja kahepaikseid. Kõik loomad, kellest Galdino on topised meisterdanud, on talle annetatud Brasiilia loomaaedadest ja loodusparkidest.
Caters News Agency
Hoolimata muuseumi populaarsusest, tuleb tõdeda, et tegemist on üsna omapäraste töödega ja nii mõnedki neist on üpris hirmutavad.


description: 18-aastane Yolanda Holderness oli parajasti linnas jalutuskäigul, kui märkas ühes autos väikest koera. Kuna koer oli nii armas, otsustas naine temast paar pilti teha.

title: Piltuudis: tillukesel koeral on uskumatult pikk keel

maintext:
Koeral oli aga Yolandale tõeline üllatus varuks: nimelt kui koer oma keele suust välja ajas, vajus naisel suu lahti, sest ta polnud varem nii pika keelega koera näinud. Yolanda sõnul oli koera keel peaaegu sama pikk kui pisikese koerakese keha.
Caters News Agency
Yolanda kuulis hiljem oma sõpradelt, et tegemist on ilmselt Clara-nimelise koeraga, kes on linnas tuntud selle poolest, et tal on väikese koera kohta väga pikk keel.


description: Kassiomanikud teavad, et liivakast, mida kiisu kasutab tualetina, võib üsna vängelt haiseda ja kodust õhkkonda rikkuda. Poes on küll ebameeldiva lõhna leevendamiseks erinevaid vahendeid müügil, aga tihtipeale peitub parim lahendus hoopis kodustes kappides.

title: Viis nõuannet, et kassi liivakast ei haiseks

maintext:
Kassiomanikele suunatud veebiportaal iHeartCats pakub välja viis võimalust, kuidas kassi liivakasti ebameeldivat haisu vähendada.
1. Pulbristatud ürdid
Üks võimalus on võtta n-ö kassisõbralikke ürte (lavendel, sidrunmeliss) ja teha need peenikeseks puruks. Kui oled kassi liivakasti ära puhastanud, puista kuivanud ürdipuru liiva hulka. Mõned veebilehed soovitavad ürdipuru segada maisitärklisega (võrdsetes kogustes), kuna maisitärklis imab endasse niiskuse ja lõhnad.
2. Söögisooda
Puista puhta liivakasti põhjale veidi söögisoodat ja selle peale vala puhas kassiliiv. Kassidele mõeldud liivakastid on tavaliselt plastikust valmistatud ja plastik võtab väga hästi erinevaid lõhnu külge. Sooda aitab seda aga ennetada. Soodat võiks liivakasti põhja valada iga kord, kui liiva välja vahetad.
3. Äädikas
Kui oled kassi liivakasti puhtaks pesnud, loputa seda äädikaga, kuna äädikas hävitab kõik ebameeldivad lõhnad. Kui äädikalõhn on sinu jaoks liiga vänge, lahjenda seda vee ja eeterliku õliga. Äädikalõhn peaks täielikult ära kaduma, kui liivakast on ära kuivanud.
4. Uus liivakast
Nagu eelpool mainitud, jäävad plastikust liivakastile lõhnad väga hästi külge ja võib juhtuda, et liivakasti ei saagi pärast enam täielikult puhtaks ja/või lõhnatuks. Kui kassi liivakast lõhnab väga ebameeldivalt, siis kaalu uue soetamist. Teine võimalus on osta roostevabast terasest anum ja sellest kassile liivakast teha. Roostevaba terast on lihtsam puhastada ja see ei ima lõhnu endasse.
5. Pihusti
Valmista ise lahus, millega liivakasti aeg-ajalt piserdada. Sega kokku üks osa äädikat ja kümme osa vett. Lisa umbes 10 tilka eeterlikku õli, sest see varjab äädika vänget lõhna. Iga kord, kui puhastad kassi liivakasti, piserda sinna pärast puhastamist isetehtud lahust. Seda võid natuke piserdada ka liivakasti ümbrusesse.


authors:
Lea Soorsk
Mtü Loomus

description: Loomasõbrad ei soovi üldiselt karusnahast valmistatud rõivaid kanda, ent kuidas aru saada, millal on tegemist kunstkarusnahaga ja millal ehtsa karusnahaga? Uuri allpool olevat tabelit ja saad teada.

title: Karusnaha test: kuidas eristada kunstkarusnahka ehtsast karusnahast?

maintext:
Lisaks sellele, et karusnahast valmistatakse rõivaid, võib ehtsast karusnahast tehtud detaile leida ka aksessuaaride ja jalanõude küljest. Tihtilugu arvatakse, et detailid on tehtud kunstkarusnahast, kuid tegelikult on need hoopis ehtsast karusnahast.
Selleks, et olla teadlikum ostja, uuri toodete silte ja loe eelnevalt, millest on esemed ja aksessuaarid valmistatud. Abi on ka allpool toodud tabelist.


description: Tavaliselt on siili keha kaetud okastega, mis kaitsevad teda kiskjate eest ja aitavad sooja hoida. Siilil nimega Nelson pole aga kehal ühtegi okast, mistõttu peab teda pidevalt masseerima, et Nelsonil külm ei hakkaks.

title: Okasteta siili tuleb regulaarselt masseerida

maintext:
Nelson elab Suurbritannias ühes metsloomade varjupaigas, kus vabatahtlikud tema eest hoolt kannavad. Arvatakse, et Nelsonil pole okkaid geenivea tõttu ja tema keha määritakse regulaarselt antiseptiliste salvide ning beebiõliga, kirjutab Daily Mail.
Varjupaiga juhid Tonia ja John Garner kinnitasid, et nemad hoolitsevad Nelsoni eest nii kaua kui tarvis ja nad loodavad, et lõpuks tekivad ka tema kehale okkad. Nelsonit ei saa loodusesse lasta, sest ta oleks kiskjatele väga kerge saak, kuna ta ei saa end kuidagi kaitsta.
See pole esimene kord, kui Garnerid on pidanud haruldase siili eest hoolitsema. Ka 2009. aastal sattus nende juurde üks okasteta siil, kuid kahjuks ta suri. 2010. aastal võtsid nad enda hoole alla okasteta siili nimega Betty, kes oli esialgu alakaaluline, kuid nüüd on ta igati terve ja tegus siil.


description: Tartu koduta loomade varjupaigas ootab kodupakkumisi Maalo, kes uitas juulikuus mitu päeva Nõo alevikus ringi. Maalo on väga sõbralik, aga pererahvas ei tulnud koerale järele.

title: Päevakäpp: seiklushimuline Maalo on uue kodu ootel

maintext:
Maalo on noor isane koer, kes armastab ringi hulkuda, mistõttu oleks tal vaja tarka ja energilist seltsilist, kes koera elu nii huvitavaks muudaks, et ta unustaks hulkumiseisu. Maalos võib olla ka tubli annus kelgukoera verd, mis panebki teda vabadust ihkama.
Tartu koduta loomade varjupaik
Ketis püsimisega võib tal raskusi olla – Maalo oskab end osavalt ketist lahti päästa, seega ka sellele tuleks kindlasti tähelepanu pöörata.
Enne, kui lähed koera vaatama või pakud talle kodu, mõtle hoolikalt järele, kas sul on piisavalt aega, energiat, tahtmist, rahalisi võimalusi ja armastust, et endale selline sõber võtta.
Kui oled oma otsuses kindel, võta ühendust varjupaigaga telefonil 53 339 272.


description: Varjupaikade MTÜ andis täna rahvusvahelise loomakaitsepäeva puhul esmakordselt üle Elmo nime kandva preemia. Tegu on söakuse preemiaga silmapaistvale ametiisikule, kellega MTÜ-l on olnud õnn viimase aasta jooksul koostööd teha.

title: Varjupaikade MTÜ tunnustas loomakaitsepäeva puhul silmapaistvat ametiisikut

maintext:
Tänavuse preemia andis Varjupaikade MTÜ tegevjuht Triinu Priks üle Tallinna Keskkonnaameti juhataja Relo Ligile. Tänu Relo Ligi väsimatule tegutsemisele ehitas Tallinna linn loomade varjupaiga, mis vastab igati kaasaegsetele nõuetele ning võimaldab pakkuda peavarju kahesajale kassile ning umbes viiekümnele koerale.
«Tallinna linn võiks olla eeskujuks teistele Eesti omavalitsustele just oma loomasõbraliku suhtumise poolest,» ütles Triinu Priks. «Lisaks omanikuta või eksinud loomadele peavarju pakkumisele, toetab linn ka loomade ravi esimese 14 päeva jooksul.»
Preemia saajale andis Triinu Priks koos tänuga üle Tartu kunstniku Siret Rootsi graafilise lehe.
Varem on Elmo antud Valgamaa Veterinaarkeskuse juhatajale Urve Laidveele, Türi valla keskkonnaspetsialistile Ott Vilusaarele ning 2015. aasta preemia pälvisid kolm Rapla politseinikku - Erik Jõesaar, Arto Durejko ning Alar Smirnov.
Preemia nimetus Elmo on tulnud Eestis esmakordselt koerte enampakkumisega lõppenud sündmusest, mille käigus Valga loomade varjupaiga töötajad püüdsid vana vangla territooriumilt kinni hooletusse jäetud koerakarja. Elmo oli üks neist kahekümne neljast, kes paistis silma oma erakordse vapruse, kuid sõbraliku ja elurõõmsa suhtumisega kõigisse ja kõigesse. Kui preemiale nime otsides lõpuks Elmoni jõuti, oli kohe selge, et see on just see õige.


description: Triibik Nutmeg tähistas sel aastal oma 31. sünnipäeva ja kinnitamata andmetel on Nutmeg maailma kõige eakam kass.

title: Maailma vanim kass tähistas sünnipäeva

maintext:
Nutmegi omanikud ei võtnud kiisut varjupaigast ega saanud teda tuttavate käest – Nutmeg lihtsalt ilmus nende aeda 26 aastat tagasi ja alates sellest ajast on ta samas kodus elanud. Nutmegi omanike Lizi ja Ian Finlay sõnul juhib Nutmeg nende kodust elu ning on täiesti imeline kass, kirjutab Bored Panda.
Kui Nutmeg Finlayde aeda ilmus, käisid uued omanikud kassiga ka arsti juures ja loomaarsti sõnul võis kass sel ajal olla umbes 5-aastane. Kuna omanikel puuduvad täpsed dokumendid, mis kinnitaksid Nutmegi sünnikuupäeva, siis ei saa eakat kiisut kanda Guinnessi rekordite raamatusse.
Eelmisel aastal elas Nutmeg üle üsna tõsise südamerabanduse, kuid nüüd on ta juba tugevam ja tema tervislik seisund on paranenud. «Ta pole meie kass, meie oleme hoopis tema inimesed. Ta ei lase meil seda unustada. Võib-olla sellepärast ta ongi nii kaua elanud,» ütlesid kiisu omanikud.
Finlayde sõnul on kiisu üsna ära hellitatud: «Umbes kella viie paiku hommikul tahab ta süüa ja siis me ärkame üles ning söödame teda.»
Vaata, milline näeb 31-aastane Nutmeg välja!


description: Guy Williams üritas nutitelefoniga pesukaru filmida, kuid pesukarul olid teised plaanid. Ulakas loom haaras telefoni kaasa ja pani plehku.

title: Pesukaru filminud mees jäi telefonist ilma

maintext:
19-aastane Williams märkas pesukaru Kentucky osariigis Bellarmine'i ülikooli linnakus. Williams pani pesukarule nimeks Stanley ja otsustas looma filmida. Stanley tundis aga telefoni vastu nii suurt huvi, et võttis selle endale, kirjutab The Dodo.
Loomulikult ei oodanud Williams, et asjad võivad selliselt minna. Williams andis sotsiaalmeedia vahendusel hiljem teada, et Stanley otsustas ühel hetkel telefonist loobuda ja mees sai oma seadme tagasi. Suureks üllatuseks leidis ta telefonist video, mida on Twitteris jagatud üle 40 000 korra.


description: Thinius van Staden tabas pildile hetke, mil üks madu pistis teise nahka.

title: Pildid: madu pistis teise mao nahka

maintext:
Pildid: paar muutis elutoa tõeliseks roomajate paradiisiks
Lewis Weightman ja Sam Gorman armastavad mõlemad madusid ning on oma kodus ühe toa muutnud tõeliseks roomajate paradiisiks, kus kapid ja riiulid on erinevaid roomajaid täis.
Hoiatavad pildid: Austraalias tasuks jalanõude sisse piiluda enne, kui need jalga tõmbad
Lõuna-Austraalias Adelaide'is elav naine sai korraliku ehmatuse, kui leidis oma saapa seest mao. Ta kutsus kohale kohalikud maopüüdjad, kes selgitasid, et tegemist on mürgise maoga.
Autost põgenenud hiiglaslik madu hirmutas parklas inimesi
USAs Arkansase osariigis elav Kristi Freeman sai korraliku šoki osaliseks, kui hipodroomilt oma auto juurde naastes märkas ta, et kõrval oleva auto peal on hiiglaslik madu.
Video: emarott päästab oma poja ründava mao käest
Emad võivad oma laste suhtes väga kaitsvaks muutuda, seekord sai üks rotiemme hakkama aga austustäratava teoga.
Piltuudis: madu näitab uhkelt saaki
Indias Someshwari järves saadi fotole madu, kes uhkelt oma saaki esitles.
Top 5: need on maailma kõige ohtlikumad loomad
Kas sina tead, millised on maailma kõige ohtlikumad loomad? Tiiger? Haikala? Krokodill?


description: Tartu koduta loomade varjupaigas ootab uut omanikku Voldemar, kel on vanust 6-8 aastat.

title: Päevakäpp: Voldemar igatseb koju

maintext:
Kui üks perekond otsustas oma Detroidi kodust minema kolida, jätsid nad tänava äärde maha mitmeid asju: madratsi, patju, mõned kummutid. Aga lisaks asjadele jäi tänavale perekonda ootama ka koer nimega Boo.
Üks julge kutsa päästis omaniku ja ülejäänud majaelanikud tulekahjust, kuna äratas kõik oma haukumisega keset ööd üles.
Päevakäpp: nooruke Charlie ootab kodupakkumisi
Pärnu varjupaigas ootab uut omanikku kümnekuune Charlie. Charlie on keskmist kasvu ja lühikarvaline koer.
Kuidas koerale õigesti pai teha?
See, kuidas sa koerale pai teed, võib muuta sind koera jaoks parimaks sõbraks või hoopis inimeseks, keda ta eelistab vältida. Pole vahet, kas teed pai enda või mõne tuttava koerale, paari asja tasuks koera paitades arvesse võtta.
Harvardi psühholoog: koerad näevad ilmselt inimesi unes
Harvardi meditsiinikooli kliinilise ja evolutsioonilise psühholoogia doktor Deirdre Barrett leidis, et kui koer pärast pikka päeva uinub, siis suure tõenäosusega näeb ta unes enda omanikku.
Päevakäpp: suur sõber Donna ootab uut omanikku
Donna on 6-aastane emane koer, kes armastab inimesi ja tahab pidevalt sülle istuda, mõistmata, kui suur ta tegelikult on.
Kraavist leitud koera elu ei õnnestunud päästa
Varjupaikade MTÜ andis täna õhtul sotsiaalmeedias teada, et vaatamata väikestele edusammudele oli Taebla lähistelt kraavist leitud koer saanud autoavariis nii tõsiseid vigastusi, et tema seedeelundid ja erituselundkond ei suutnud funktsioone taastada ning kannatuste vältimiseks aitasid kiirabikliiniku arstid koera parematele jahimaadele.
Taebla lähistelt leiti kraavist verine koer
Mõned päevad tagasi kuulis Taebla lähistel inimtühjal teel kulgev jalgrattur kraavist haukumist, kuid läheduses polnud kedagi näha. Lähemal uurimisel selgus, et kraavis on verine koer, kes ei liiguta.


description: JunsKitchen on YouTube'is üsna tuntud kokk, kes on teinud mitmeid videoõpetusi. Tal on kodus oranži värvi kass Kohaku ja Jun otsustas oma oskused proovile panna ning valmistas kassile gurmeetoitu.

title: Muljet avaldav: kokk valmistab oma kassile gurmeetoitu

maintext:
Lemmikloomade Rasvumise Ennetamise Liit (Association for Pet Obesity Prevention) avaldas 2015. aastal jahmatava uurimuse, mille kohaselt on USAs ülekaalulisi kasse 58 protsenti, kellest pooled on rasvunud. Koerte ülekaalulisus ulatub 52 protsendini, kellest rasvunud on 18 protsenti. Specific lemmikloomatoodete nõustaja Katarina Krinka tõdeb, et numbrid on üsna sarnased ka Eestis ja probleem tõstab üha jõulisemalt pead.
Miks on kass sõbralikum siis, kui ta midagi saada tahab?
Kassiomanikele on see stsenaarium ilmselt tuttav: kiisu tuleb sinu lähedusse, sätib end esialgu istuma ja vaatab sind sooja pilguga, seejärel hakkab ta su jalge ümber tiire tegema, ise hellalt nurrudes. Kui avaneb soodne võimalus, hüppab ta omanikule sülle ja jätkab mõnusalt nurrumist. Pole kahtlustki, et kassil on midagi plaanis.
Kas kassid teevad vahel meelega pahandust?
Pole kuigi ebatavaline, et mõni kassiomanik väidab, et kiisu pissis kodus vaibale sellepärast, et ta oli omaniku peale pahane. Kas kass teeb selliseid asju meelega või hoopis kogemata?
Kuidas näevad kassid meid ümbritsevat maailma?
Nickolay Lamm tegi terve seeria pilte sellest, kuidas näevad maailma inimesed ja kuidas kassid.
Miks kassid nurruvad?
Tavaliselt arvatakse, et nurruv kiisu on õnnelik kiisu. Kui karvakera end sinu süles mõnusalt sisse seab ja nurru lööma hakkab, siis see on ju selge märk, et ta on rahulolev ning rõõmus.
Mida peaks kassile toitu valides silmas pidama?
Poes on müügil niivõrd lai valik erinevaid kassitoite, et kui minna esimest korda värske kassiomanikuna kiisule toitu valima, siis võib silme eest üsna kirjuks minna. Mida tasuks silmas pidada, kui lähed kassile süüa ostma?
Loomadega koos elamine mõjub tervisele hästi
Teadlased on kindlaks teinud, et inimestel, kes on üles kasvanud farmides, esineb vähem allergiaid ja farmides kasvanud naistel on tugevamad kopsud kui linnas kasvanud naistel. Teadlaste sõnul täheldati seda kõigis 13 riigis, kus taoline uuring läbi viidi.


description: Maavärina poolt räsitud Itaalia väikelinna Amatrice'i üks elanik sai hiljuti süüdistuse loomavastases julmuses, sest ta sõitis oma koerast autoga üle. Oma tegu põhjendas mees sellega, et «koer ei kuulanud tema sõna».

title: Mees sõitis sõnakuulmatust koerast autoga üle

maintext:
Kohaliku loomakaitseorganisatsiooni andmetel sidus mees koera nööriga auto külge ja siis sõitis koerast üle. Mees ise ütles, et ta «tahtis koerale õppetundi anda». Probleem oli nimelt tekkinud sellest, et koer mängis teiste koertega, kes olid toodud Amatrice'i, et maavärina rusude alt inimesi leida, aga mees tahtis, et koer reageeriks tema kutsumisele, kirjutab The Local.
Politsei asus meest taga otsima pärast seda, kui nad märkasid tema auto juures verd. Neil õnnestus koer päästa. Koer, kes oli suurt kasvu lambakoer, oli silmanähtavalt hirmul ja tal oli raske hingata.
Loomakaitseorganisatsiooni esindaja sõnul ei näidanud mees kordagi välja kahetsust oma teo pärast ja oli koguni väitnud, et ta on oma teiste loomadega «palju hullemaid asju teinud». Lisaks sellele, et mees mõisteti süüdi loomapiinamises, asus politsei lähemalt uurima, milline on olukord mehe farmis.
Lambakoer võeti mehelt ära ja ta elab nüüd ühe teise väikelinna koerte varjupaigas.


description: 41-aastane Dion Leonard otsis internetist abi, et uuesti kohtuda koeraga, kes jooksis temaga Hiinas, Gobi kõrbes toimunud maratonil.

title: Mees loodab maratonilt leitud koera jõuludeks koju transportida

maintext:
Leonardi eesmärgiks oli koguda piisavalt raha, et lennutada temaga maratoni jooksnud koer Hiinast Šotimaale. Leonard ja Gobi jooksid koos märtsikuus toimunud maratonil. Maratoni kogupikkuseks oli 250 kilomeetrit, millest Gobi jooksis truult mehe kõrval 124 kilomeetrit, kirjutab Independent.
Gobi liitus jooksjatega poole maratoni ajal ja kuigi tegemist on üsna väikest kasvu koeraga, pidas ta jooksu lõpuni kenasti vastu. Dion Leonard, kes elab Edinburghis, tundis enda sõnul, et tal tekkis koeraga eriline side.
«Teise päeva alguses oli Gobi minuga stardijoonel ja vaatas mulle otsa. See oli meie esimene kontakt ja kui ma jooksma hakkasin, märkasin, et ta jookseb minu kõrval,» rääkis Leonard. «Ma ei rääkinud temaga eriti, kuna ma arvasin, et ta kaob peagi ära, aga kui ma jõudsin finišisse, järges ta mulle mu telki ja magas öösel minu voodis. See sai otsustavaks.»
Onni Cao/AP
Leonard palus internetis raha kogumiseks abi, et ta saaks lasta Gobi Šotimaale transportida. Kogu protsess võtab aega neli kuud ja maksab umbes 5600 eurot. Enne reisi tuleb koerale teha täielik arstlik läbivaatus, mis otsustab, kas teda tohib teise riiki viia või mitte.
Leonard on käinud Gobit ka Hiinas vaatamas. Esialgu oli raske koera uuesti leida, aga ta riputas palju plakateid üles ja lõpuks kontakteerus temaga üks mees, kes väitis, et märkas sarnast koera ühes pargis üksinda uitamas. Selgus, et tegemist oligi Gobiga ja Leonardi taaskohtumine koeraga oli väga emotsionaalne. Mehe sõnul tundis koer ta kohe ära ja sööstis mehe suunas.
Õnneks on Leonardi ettevõtmine olnud edukas ja ta on kogunud planeeritust palju suurema summa. Dion Leonard kinnitas, et järelejäänud raha annetab ta mõnele koerte varjupaigale. Ta loodab, et koer jõuab jõuludeks tema juurde Edinburghi.


description: Täna, 4. oktoobril tähistatava ülemaailmse loomade päeva raames kuulutab Eesti Loomakaitse Selts välja lõppeva aasta kõige loomasõbralikuma ja -vaenulikuma teo konkursi ning kutsub 8. oktoobril Hortese aianduskeskuses toimuvale loomade päevale pühendatud heategevusüritusele.

title: Eesti Loomakaitse Selts kuulutas avatuks loomasõbraliku ja -vaenuliku teo konkursi

maintext:
Oktoobri- ja novembrikuu jooksul saavad saata kõik inimesed enda arvamuse 2016. aastal Eestis aset leidnud kõige positiivsemast ja negatiivsemast loomadega seotud ning avalikkuse tähelepanu pälvinud teost. Lugusid oodatakse e-posti aadressile 2016@loomakaitse.ee või Eesti Loomakaitse Seltsi (ELS) kodulehe kaudu kuni 30. novembrini.
1.-31. detsembrini saab igaüks samal veebiaadressil hääletada enim saadetud lugude seast kõige loomasõbralikuma ja -vaenulikuma teo poolt. Jaanuari alguses kuulutab ELS välja kaks enim hääli saanud lugu.
«Loomasõbralikuma ja -vaenulikuma teo valimine kutsub aastale tagasi vaatama ning kaasa mõtlema, millised loomadega seotud juhtumid on meid enim südamlikult liigutanud või hingepõhjani šokeerinud. Üleskutse ärgitab rohkem märkama enda ümber abi vajavaid loomi, ennetama loomade väärkohtlemist ja harib mitmes mõttes: seab eeskujud, keda järgida ja teavitab, mis on täna meie ühiskonnas valitsevad loomade heaolu puudutavad kitsaskohad,» sõnas ELSi hädajuhtumite juht Maaja Mäll.
Ülemaailmse loomade päeva tähistamiseks korraldab ELS koostöös aianduskeskusega Hortes heategevusliku koguperepäeva. Kella 11-16 toimuva ürituse eesmärgiks on propageerida lemmikutega tegelemist, loomapidamiskultuuri arengut ja loomasõbralikku toitumist Eestis, keskendudes eelkõige loomade tervisele ja heaoluteemadele. Spetsialistid räägivad koerte psühholoogiast ja karvahooldusest, kasside tervisest ja toitumisest. Kohale tulevad mitmed tõuühingud, teraapiakoerad, näha saab koerte agility-etteastet ning moedemonstratsiooni. Kohale tulnud inimestele tutvustatakse lihtsamaid taimetoiduretsepte. Hortese parkimisplatsil on avatud kiipimistelk, kus Saue valla elanikele on lemmikloomade kiipimine tasuta, teistele 5 eurot. Perepäeval saavad täiskasvanud lasta soovi korral endale teha loomapildiga tätoveeringu, lastele on näomaalingud.
Rahvusvaheline loomade päev sai alguse 1931. aastal tunnustamaks kõiki maailma loomi ja tähistamaks positiivset mõju, mida loomad meile omalt poolt annavad.


description: Lõuna-Eesti loomapark on saatuse tahtel sattunud olukorda, mida võivad kogeda vähesed analoogsed pargid maailmas. Korraga on nende juures elamas ja toimetamas kaheksa pruunkaru. Selline idüll ei pruugi aga kesta kaua, sest soovijaid karudele on palju. Vaata täpsemalt TV3 videost!

title: Video: Alaveski loomapargi on vallutanud karud


description: Tartu koduta loomade varjupaigas ootab kodupakkumisi segavereline koer Veldi.

title: Päevakäpp: noor Veldi ootab uut omanikku

maintext:
Veldi ilmus ühel päeval võõrasse tallu ja ründas seal elanud koerakest. Inimestega oli ta rahulik, kuid Veldi oli leidmise hetkel väga kõhn. Arvati, et keegi viskas koera lihtsalt autost välja ja koer hulkus omapäi ringi.
Varjupaigas on Veldi kosunud ja temast on saanud ilus koer. Ta on rahulik ja sõbralik. Tema karvkate vajab kammimist, et koer saaks veelgi kaunim välja näha.
Kui soovid Veldiga lähemalt tuttavaks saada, võta ühendust varjupaigaga telefonil 53 339 272.


description: Kõigile kassi- ja koeraomanikele on nüüdsest avatud uus veebiportaal PetID.global, kuhu saab tasuta koondada ja hallata kogu infot oma lemmikloomadest, sealhulgas kiibinumbrid, vaktsineerimised ja fotod.

title: Käivitus uus lemmikloomade veebiportaal

maintext:
Uue lahenduse suurimaks plussiks on kiire ja mugav ülevaade oma koera või kassi vaktsineerimisest. Kui vaktsineerimisaeg hakkab lõppema, annab PetID sellest e-posti vahendusel koera- või kassiomanikule teada. Lisaks ilmub vastav hoiatus ka veebilehel kuvatavatele andmetele: vaktsiini lõppemise aeg värvub esmalt kollaseks ja aja ületamisel punaseks.
Monika Laneman, üks PetID käivitajatest, rääkis, et koerakasvatajana tundis ta ise suurt puudust sellisest lahendusest. «Tavaliselt korjasin koerte passid sahtlist välja ja lappasin neid aeg-ajalt läbi. Nüüd sisestasin kogu info PetIDsse ja kui veterinaari kutsusin, võtsin lihtsalt PetID lahti ja kogu info oli koheselt nähtav,» rääkis oma kogemusest mujal maailmas valgete lambakoerte kasvatajana tuntust kogunud Laneman, kellel endal on kodus kümme koera.
PetID on ingliskeelne ja loomaomanikud saavad seda tasuta kasutada. Inimene saab veebilehel kasutajaks registreerida või siseneda oma Facebooki konto kaudu. Seejärel tuleb lemmiklooma andmed, sh mikrokiibi number ja vaktsineerimised, ise sisestada. Lanemani sõnul on võimalus andmeid ise hallata suureks eeliseks, sest enamik lemmiklooma registreid on kinnised. «Kui lemmikloomadega seonduvad muudatused või andmetes sisaldub vigasid, saab omanik kõik vajalikud muudatused ise teha,» sõnas Laneman. Süsteemi on võimalik kirja panna ka looma hooldajad ning kui toimub omanikuvahetus, saab uue omaniku andmed hõlpsasti kirja panna.
Portaalist on koera ja kassi võimalik mikrokiibi numbri, aga ka lemmiklooma nime järgi otsida. Kui loomaomanik soovib, võib ta lisada ka oma lemmikust pilte ja neid sealt edasi Facebooki jagada.
PetID on tänaseks läbinud esimese testfaasi, sealhulgas on veebilehte testinud kasutajad Eestist, Venemaalt, Ukrainast, Hollandist ja Soomest. Esimese tagasiside põhjal on uus lahendus hästi vastu võetud.


description: Kui üks perekond otsustas oma Detroidi kodust minema kolida, jätsid nad tänava äärde maha mitmeid asju: madratsi, patju, mõned kummutid. Aga lisaks asjadele jäi tänavale perekonda ootama ka koer nimega Boo.

title: Koer ootas kuu aega endise kodu ees perekonda, kes oli ära kolinud

maintext:
Boo muidugi ei teadnud, et pere ei plaani naasta. Ta sättis end madratsile, millel oli tuttav lõhn ja jäi perekonda ootama. Möödus kuu, kuid Boo jäi kindlalt madratsi ja asjade juurde. Naaber käis talle aeg-ajalt toitu ja vett toomas, kuid koer ei soostunud kellegagi kaasa minema, kirjutab The Dodo.
Lõpuks võeti ühendust kohaliku koerte varjupaigaga ja Mike Diesel sõitis Bood vaatama. «Ta lihtsalt lamas seal nagu lojaalsele koerale kohane,» sõnas Diesel. «Padjad olid endiselt madratsil. Boo oli kindlalt oma kohal ja ootas omanikke koju tagasi.»
Dieseli sõnul oli perekond tänava äärde jätnud kõik asjad, millest nad tahtsid vabaneda. Nende asjade seas oli ka Boo, kes pidi nüüd leppima mõttega, et tema perekond ei tulegi tagasi ja temast loobuti nagu vanast madratsist.
Diesel veetis esimesel päeval Booga kokku umbes 11 tundi. Ta oli koerale seltsiks, rääkis koeraga ja üritas tema usaldust võita. Ta hoolitses ka selle eest, et koera kõht oleks täis. Diesel lahkus Boo juurest varahommikul ja naasis järgmisel päeval kell 10. Ta võttis koera jaoks hommikusöögi kaasa ja koer harjus mehega üha rohkem. Lõpuks lasi ta endale kaelarihma panna.
«Kui ma sain ta lõpuks rihma otsa, kõndisime umbes pool tundi. Püsisin tema kõrval, üritasin endiselt ta usaldust võita. Seejärel panin teki maha ja istusime seal umbes tund aega,» meenutas Diesel. Viimaks lasi Boo end sülle võtta ja autosse tõsta. Dieseli sõnul sai koer lõpuks ilmselt aru, et mees ei taha talle liiga teha.
Diesel sõidutas Boo esmalt loomaarsti juurde. Boole tehti parasiiditõrje ja selgus, et tegemist on väga armastava ning õrna koeraga, kes sai teistega väga hästi läbi. Nüüd otsib Diesel koerale uusi omanikke, keda kutsu saaks usaldada ja armastada.


authors:
Katarina Krinka
Specific Lemmikloomatoodete Nõustaja

description: Lemmikloomade Rasvumise Ennetamise Liit (Association for Pet Obesity Prevention) avaldas 2015. aastal jahmatava uurimuse, mille kohaselt on USAs ülekaalulisi kasse 58 protsenti, kellest pooled on rasvunud. Koerte ülekaalulisus ulatub 52 protsendini, kellest rasvunud on 18 protsenti. Specific lemmikloomatoodete nõustaja Katarina Krinka tõdeb, et numbrid on üsna sarnased ka Eestis ja probleem tõstab üha jõulisemalt pead.

title: Lemmikloom võiks olla supervormis ninast sabaotsani

maintext:
Miks on ülekaalulisus ohtlik?
Ülekaal võib mõjuda looma tervisele laastavalt ja lühendada lemmiku eluiga lausa kahe aasta võrra. Ülekaalulisi loomi ohustavad südamehaigused, diabeet, liigeseprobleemid, kasvajad ja hingamisraskused. Kassidel seostatakse ülekaalulisusega ka potentsiaalselt eluohtlikku maksarasvumist ja põiekive ning suurenenud on narkoosiriskid. Ülekaalulised kassid-koerad ei jaksa teiste liigikaaslastega koos joosta ega mängida, mis halvendab nende elukvaliteeti veelgi.
Kuidas aru saada, et loom on ülekaaluline?
Ülekaalulisust saab määrata nii visuaalselt kui ka katsumise teel. Lemmiku silitamine on parim viis teada saada, kas teie loom on heas vormis. Kõhujoon peaks olema kergelt tõusev ja käe all peaksite õrnalt tundma roideid ning selgroogu. Kahtluse korral võite alati paluda loomaarstil oma lemmiku vormi hinnata.
Kaalu langetamine
Nagu ka inimeste puhul, on kassidel ja koertel kaalu langetamise puhul kõige olulisemaks õige toitumine. Lisaks tuleks jälgida, et teie lemmik igapäevaselt piisavalt liiguks. Kaalu ei tohiks langetada liiga kiiresti, optimaalne kaalukaotus on 0,5-2 protsenti kehamassist nädalas. Näiteks 40-kilone ülekaaluline koer võiks nädalas kaotada 200-800 grammi.
Ülekaalulise looma söötmine
Sama toit ei pruugi lemmikule sobida kogu tema elu vältel. Steriliseeritud-kastreeritud lemmikud vajavad enamasti lahjemat toitu, kuna nad muutuvad pärast lõikust sageli rahulikumaks ja kulutavad vähem energiat kui varem.
Ent milline peab olema õige toit kaalu langetamiseks? Kindlasti tuleks vältida tavapärase toidu järsku vähendamist, kuna sellisel juhul võib kaalukaotus toimuda valkude arvelt ning päädida looma haigestumisega. Kasside puhul on oluline silmas pidada, et nad pärast toiduvahetust söömisest ei keelduks, kuna see suurendab just ülekaalulisel kassidel tunduvalt maksarasvumise riski.
Kaalu alandamiseks sobivas toidus on madalam rasvasisaldus ja suurem valkude osakaal, mis tagab lihasmassi säilimise ning rahuldab söögiisu. Vitamiinide ning mineraalainete sisaldust on mõnevõrra tõstetud, kuna toidu kogus on piiratud. Toidule lisatud L-karnitiin aitab säilitada lihasmassi ning stimuleerib rasvade oksüdatsiooni. Kõrgem kiusisaldus lisab toidule mahtu ja soodustab seedimist. Kuna ülekaalulistel loomadel esineb sageli ka liigeseprobleeme, tuleb kasuks, kui toitu on lisatud oomega-3-rasvhappeid, mis toetavad liigeste funktsiooni.
Toidu vabalt ette jätmine sobib paraku vaid vähestele lemmikutele. Kui teie sõber on päevasel ajal üksinda kodus, sööb ta sageli lihtsalt igavusest. Kaaluge iga päeva jaoks sobiv kogus valmis ning jaotage paariks-kolmeks toidukorraks. Arvestage, et maiuste arvelt tuleb toidukogust veidi vähendada. Ärge unustage, et oma lemmikut saate hellitada ka tähelepanu ja mänguga.
Kui koer kipub toitu kugistama, proovige toidupalle või labürintkausse, kust saab tükikesi kätte ükshaaval. Toidupalakesi võite anda ka preemiaks või lasta ärapeidetud toitu lõhna järgi otsida. Ka kassidele on olemas toidupallid, mis rahuldavad suurepäraselt teie väikese kiskja jahiinstinkti.
Füüsiline koormus
Ideaalne oleks koeraga jalutada vähemalt tund aega päevas, jagatuna kaheks või mitmeks lühemaks korraks. Kui teie koer on väga ülekaaluline ning väsib kiiresti, alustage tasapisi ja suurendage koormust vastavalt koera seisundile. Ärge unustage ka mängimist, palliviskeid jne.
Liigeseprobleemide puhul oleks parem vältida ebatasast pinnast. Küsige kindlasti soovitusi oma loomaarstilt.
Toakassidega tuleks mängida iga päev. Nautige oma koosveedetud aega ja olge mänguasjade valikul loovad.
Lemmiku kaalu langetamine on pikaajaline ning pühendumist nõudev protsess, kuid kogu vaev on seda väärt. Heas vormis loomad on õnnelikumad ja tervemad, pakkudes teie perele kauem ja rohkem rõõmu. Jõudu ja jaksu!


description: Kasside Turvakodus ootab kodupakkumisi umbes 4-aastane kassipoiss Latte, kelle karv on pehme kui kassipojal.

title: Päevakäpp: kassipoiss Latte ootab uut omanikku

maintext:
Kasside Turvakodu
Üks Latte esivanematest on ilmselt olnud Cornish Rex tõugu, mille tõttu on ka Latte karv lühike, veidi lokkis ja sulgpehme. Latte on oma lühikese karva tõttu väga soojalembeline ning oma pereliikmetele ronib igal võimalikul hetkel sülle.
Lattele meeldib kui temaga mängitakse, lemmikmänguasjaks on suletuust pulga otsas. Ta oskab käia ilusti liivakastis ja pigem eelistab süüa kuivtoitu, kuid ei ütle ära ka värskest veiselihast.
Lattel küll oli oma kodu, aga ta oli seal stressis ja kurb, sest inimesed ei olnud peaaegu kunagi nii palju kodus, kui Lattele oleks meeldinud. Talle sobiks stabiilsema ja rahulikuma eluga koju, kus tema inimestel on iga päev kasvõi natukene aega kodus Lattet paitada ja temaga mängida. Kindlasti vajab ta võrreldes tavalise isepäise kassiga rohkem inimese tähelepanu. Talle sobib, kui pererahvas saabub pigem varem kui hiljem ja saab koos temaga diivanil telekat vaadata.
Kui usud, et sinu kodust on puudu üks suuremat kasvu «kassipoeg», siis kirjuta turvakodule, miks just sina soovid Lattele kodu ja seltsi pakkuda. Kontakt: info@kassideturvakodu.ee.


description: Suurbritannias õnnestus ühel majaomanikul videole jäädvustada humoorikas hetk, mil kolm suurt mäkra olid tema aeda sööma tulnud, aga üks väike siilike hirmutas nad toidust eemale.

title: Video: enesekindel siil hirmutas mägrad toidust eemale

maintext:
Majaomaniku sõnul pani ta kaamera ööseks tööle selleks, et jälgida kohalike mäkrade tegevust. Mägrad on juba mõnda aega tema aias käinud ja majaomanik paneb mäkradele aeda ka süüa. Sel korral, kui siilike söögiplatsile sattus, oli kaussides maapähkleid, mis siilile paistsid maitsvat.
Videost on näha, et alguses söövad mägrad rahulikult, aga siis märkab üks neist siili ja see hirmutab kaks mäkra eemale. Lõpuks mõistab ka kolmas, et lisaks neile on keegi veel seal ja pageb aianurka kaaslaste juurde.


description: Varjupaikade MTÜ andis täna õhtul sotsiaalmeedias teada, et vaatamata väikestele edusammudele oli Taebla lähistelt kraavist leitud koer saanud autoavariis nii tõsiseid vigastusi, et tema seedeelundid ja erituselundkond ei suutnud funktsioone taastada ning kannatuste vältimiseks aitasid kiirabikliiniku arstid koera parematele jahimaadele.

title: Kraavist leitud koera elu ei õnnestunud päästa

maintext:
Suure tõenäosusega oleks õnnetus jäänud toimumata, kui koera poleks peetud vabakäiguloomana. Nõue, et koer peab jalutamise ajal olema rihma otsas, pole välja mõeldud pelgalt loomaomanike kiusamiseks.
Varjupaikade MTÜ postituses on kirjas, et nad andsid endale aru, et raskelt vigastatud koer ei pruugi sellest olukorrast välja tulla, kuid loo avalikustamisega anti koerale vähemalt võimalus, sest ilma heade inimeste abita poleks nad saanud koerale parimat võimalikku abi pakkuda.
«Oma elu viimastel päevadel tundis Arts tõelist hoolimist ja hellust nii kiirabikliiniku arstide kui hoiukodu poolt. Kindlasti tundis ta ka seda tohutut heade soovide laviini loomasõprade poolt,» seisab postituses.
Artsi ravi tarbeks annetati 3852.69 eurot, lisaks veel telefoni teel tehtud annetused. Kiirabikliiniku arve oli 660 eurot. Artsi ravi jaoks annetatud ülejäänud raha eest aidatakse teisi abivajavaid loomi.


description: Kasside Turvakodus elab Lilli, kes ootab pikisilmi oma esimest päris kodu.

title: Päevakäpp: õrn Lilli ootab oma esimest kodu

maintext:
Lilli on pisike, habras ja õrn kassipiiga, kel pole veel olnud õnne päris kodus elada. Lilli võib olla veidi uje, kuid sisimas armastab ta väga lähedust ja on väga leebe loomuga.
Ta hiilib hea meelega vaikselt ja viisakalt ringi. Aeg-ajalt sööstab ta energilisena mööda tube, seejärel tuleb puhkama inimese lähedale, tuues helgeid emotsioone ja vikerkaarevärvilisi mõtteid.
See õrn ja habras kiisu otsib endale suure südamega perenaist või peremeest, kes teda hoiaks ja armastaks. Imearmas Lilli ootab kirju aadressil info@kassideturvakodu.ee.


description: Kui on tarvis kodu koristada, siis on alati mõnus, kui keegi appi tuleb. Catherine Bremner, Austraalias elav talupidaja, oli parajasti majapidamistöid tegemas, kui märkas, et üks tema neljast kanast on otsustanud naist aidata.

title: Lõbus video: kana sõidab tolmuimejaga mööda tube

maintext:
«Olin pesuruumis, kui kuulsin, et tolmuimeja hakkas tööle. See oli veider, kuna ma olin üksinda kodus,» rääkis Bremner. Ta läks asja uurima ja avastas, et iseliikuva tolmuimeja oli tööle pannud üks kana, kes istus tolmuimeja peal, kirjutab The Dodo.
«Ma puhkesin naerma ja võtsin kiiresti telefoni, et see videole jäädvustada. Keegi poleks mind muidu uskunud,» sõnas naine. «Kana istus rõõmsalt tolmuimeja peal ja sõitis ühest toast teise.»


description: USA elanikke hoiatati eelmisel nädalal orkaan Matthew eest, mis lõhkus paljude inimeste kodud. Orkaan mõjutas ka lemmikloomi ja üsna paljud neist jäid orkaani tõttu omapead.

title: Kurb pilt: ketti aheldatud koer orkaani põhjustatud üleujutuses

maintext:
Üksildasest varjupaiga koerast saab filmistaar
Koer Freya elas pikka aega varjupaigas ja tal polnud ühtegi sõpra. Nüüd töötab aga Freya iga päev tuntud Hollywoodi staaride kõrval ja peagi saab temastki staar.
Pere tahtis koerast loobuda, kuni koer päästis pereema elu
Koer Patchesi lugu on üsna uskumatu. Nola ja Richard Davis otsustasid oma laste rõõmuks võtta Patchesi pere koeraks. Nende lapsed Andrew ja Clara olid selle üle meeletult rõõmsad, kuid ühel päeval pidi perekond langetama raske otsuse.
Paimaias kiisu käib postiljoni tervitamas
Kui koerad kipuvad postiljoni peale haukuma ja üritavad kahtlast tegelast aiast eemale peletada, siis kasside suhtumine on sootuks teistsugune. Üks Uus-Meremaa kass lausa ootab postiljoni pikisilmi, sest ta teab, et postiljonilt saab ta alati paar paid.
Eakas koer põgenes räpasest aiast, et sõpradele abi kutsuda
13-aastane koer nimega Bagel otsustas ühel päeval oma koduaiast põgeneda, kuna oli pikka aega pidanud taluma väärkohtlemist.
Veskimetsas läks kaduma kaks suurt koera
14. septembril läks Tallinnas, Veskimetsas kaduma kaks emast koera. Koerad on 3-5-aastased ja suurt kasvu.
Teadlased avastasid, millist koeratõugu ohustab ülekaalulisus kõige rohkem
Teadlased on kindlaks teinud, et kuni 59 protsenti USAs, Suurbritannias ja Prantsusmaal elavatest koertest on ülekaalulised, ent on üks koeratõug, mida ohustab ülekaalulisus rohkem kui teisi.


description: Hawaiil asuv koduta loomade varjupaik pakub turistidele omapärast võimalust: varjupaigast saab endale päevaks koera võtta.

title: Hawaiil saab päevaks varjupaigast koera võtta

maintext:
Maui Humane Society alustas 2015. aastal programmi «Beach Buddies», mis võimaldab turistidel ja ka kohalikel laenata endale varjupaigast päevaks kaaslane. Koeraga võib minna matkama, jalutada rannas või niisama mängida, kirjutab iHeartDogs.
Maui Humane Society esindaja sõnul saavad koerad sel viisil rohkem tähelepanu ja vahelduseks nautida maailma väljaspool varjupaika. Lisaks koerale saab varjupaigast kaasa ka seljakoti, kus on sees kõik asjad, mida võib koeraga tegelemisel vaja minna. Koertel on ka spetsiaalsed rihmad, mis annavad märku, et tegemist on koeraga, kes otsib kodu.
Mitmed koerad on tänu sellele programmile uue kodu leidnud. Mõned neist on jäänud elama Hawaiile, mõned on aga reisinud koos turistidega teistesse riikidesse elama. Vajadusel aitab varjupaik inimestel koeri Hawaiilt välja transportida.
Tegemist on väga hea programmiga, mis viib koerad varjupaikadest välja, kuna varjupaigad võivad olla hirmutavad kohad, kus koerad tunnevad sageli üksindust. See on hea võimalus ka neile, kes on mõelnud koera võtmisele, sest väljaspool varjupaika pole koerad niivõrd pelglikud ega stressis ja nende tõeline iseloom paistab paremini välja.


description: Võru varjupaigas ootab uut omanikku lustlik kutsu nimega Bella.

title: Päevakäpp: kodu ootab lustlik Bella

maintext:
Miks ei tohiks lasta koeral oma nägu limpsida?
Paljud koeraomanikud usuvad, et koera suu on puhtam kui inimese oma ja kui koer soovib omaniku nägu limpsida, siis sel moel väljendab ta oma kiindumust. Koera kavatsused võivad ju head olla, ent see ei tähenda, et koera suu oleks puhas.


description: Pesaleidjas ootavad kodupakkumisi kolmekuused Runi ja Bruno, kes on sündinud Ruhnu saarel.

title: Päevakäpad: kolmekuused kassipojad otsivad uut kodu

maintext:
Kes teab, millal esimesed kassid saarele sattusid, aga nende väikesed järeltulijad jõudsid maailmavallutuslike plaanidega selle aasta augustis mandrile. Kuna kiisudel kodu puudus ning kassiema otsustas saarel puhkajate kappi pesa teha, siis sündis ka otsus leida väikestele kiisudele soojad ja hoolivad kodud. Kassid sündisid 27.07.2016.
Väike Bruno on äärmiselt armastusväärne tegelane. Väga pehme ja koheva ning pika karvaga kassipoiss, kelle eripäraks on uhke valge sabaots. Ta on mänguline ja oskab juba uriseda, kui keegi tema kausist sööma tahab tulla. Uute inimestega kokkupuutel on Bruno pisut pelglik ning läheb igaks juhuks veidi kaugemale. Kõige turvalisem on muidugi siis, kui ta saab kaugelt oma urust vaikselt vaadata.
Bruno / Pesaleidja
Väike Runi on sõbralik ruunikirju näo ja sileda karvaga kassitüdruk. Nagu keegi tema pilti nähes ütles, on sellel kassil nägu nagu universum. Runi on uudishimulik ja suhtleb hea meelega inimestega.
Runi / Pesaleidja
Mõlemad kiisud oskavad ilusasti liivakastis käia ning on ka juba saanud esimese vaktsiini ja on täiesti parasiidivabad. Kui soovid kiisude kohta rohkem infot, täida kiisuvõtjaankeet ja sinuga võetakse ühendust.


description: Istanbuli tänavatel elas kass nimega Tombili, kes oli rahva poolt palavalt armastatud. Kass sai kuulsaks pärast seda, kui temast õnnestus foto teha hetkel, mil Tombili väga lõõgastunult tänaval istus.

title: Kuulsa kassi mälestuseks paigaldati linna skulptuur

maintext:
Pole teada, kas Tombilil oli ka omanik või kodu, kuid tema kogukas keha andis aimu sellest, et nälga see kass ei tundnud. Tombili polnud kuulus vaid oma kodulinnas või -riigis, tema foto jõudis ka populaarsele veebilehele 9GAG ja see tegi kiisu üle maailma tuntuks, kirjutab The Dodo.
Paljud kohalikud ja ka turistid tegid Tombiliga Istanbulis pilte ning peaaegu igal pildil on kass oma kuulsas poosis. Kahjuks oli Tombili üsna eakas kass ja saavutas oma kuulsuse tipu alles oma elu lõpus. Tombili jäi selle aasta suvel haigeks ja suri augustis.
Ei kulunud kaua aega, kuni Tombili meelispaika Istanbulis tekkis ajutine mälestuspaik, kuhu inimesed tõid lilli. Sinna pandi ka järgmine kiri: «Sa elad meie südametes. Meie tänavate maskott, armastatud Tombili kaotas kuu aega kestnud lahingu ja sulges lõpuks oma silmad 1. augustil.» Ent sellest kirjast ei piisanud, et kassile tõeliselt austust avaldada.
Pärast kiisu surma hakati koguma toetusallkirju selleks, et linn laseks valmistada kassist skulptuuri. Põhjenduseks toodi see, et Tombili tõi oma elu jooksul paljudele naeratuse suule, seega teda tasuks igatahes meeles pidada. Lõpuks koguti üle 17 000 allkirja ja linn kiitis plaani heaks. Nüüd ongi Istanbuli linnas ühe tänava ääres kass Tombili kuju, tänu millele jõuab toreda kiisu lugu kindlasti paljudeni.


description: Vene fotograaf Julia Sundukova märkas Madagaskaril reisil olles ühte kaunist lille, mille sees oli pisike konn. Konn oli nii väike ja lillega niivõrd ühte tooni, et ta peaaegu ei paistnudki sealt välja.

title: Imekaunid fotod: tilluke konn piilub lille seest välja

maintext:
Sundukova rääkis, et selles piirkonnas, kus nad parajasti reisisid, jäi nende teele palju madusid, kameeleone ja muidugi erinevas suuruses konni. Naise sõnul õnnestus tal seda konna pildistada koguni kahel päeval, kirjutab Caters News.
Julia Sundukova/Caters News Agency
«Oli üsna vihmane ja pime, aga mulle meeldib see kontrast, mis tekib tumeda tausta ja erksavärvilise lille vahel,» rääkis naine. Tema sõnul pole vahet, kas pildistada ahve või tillukesi konni, sest nad kõik on elusolendid ja neil on tunded.
Vaata imeilusaid pilte!


description: Helilooja ja tšellist David Teie andis hiljuti välja albumi, millel on vaid kassidele mõeldud muusikapalad. Album on mitmes muusikaedetabelis tõusnud juba esikohale.

title: Kassidele suunatud muusikaalbum on osutunud väga menukaks

maintext:
Muusikapalades kasutatud akordid ja noodid on just sellised, mis peaksid kasside tähelepanu tõmbama. Teie rääkis, et tema muusika on saanud erinevat tagasisidet: mõned kassid ei tunne selle vastu huvi ja jalutavad ruumist välja, kuid enamusele kassidest on see mõjunud rahustavalt, edastab BBC.
Muusikapaladest võib leida väga ebatavalisi helisid, kuid need mõjuvad kassidele positiivselt. Tegemist on esimese muusikaalbumiga, mis on suunatud loomadele.
Koeraomanikud ei pea aga kurvastama, sest Teie töötab juba koertele mõeldud muusikaalbumi kallal.


description: Redditi kasutaja kacyyy jagas teistega omapärast lugu sellest, kuidas tema kassile tekkis austaja.

title: Naine sai salapärase kirja oma kassi austajalt

maintext:
Nimelt otsustas naine ühel päeval oma aknalauale mõned lillepotid paigutada. Tal polnud aga aimugi, et see pealtnäha süütu tegu võib kellelegi tõelist südamevalu valmistada. Ühel päeval koju jõudes leidis naine oma aknalt kirja:
«Armas naaber, See võib kõlada naeruväärselt, aga te peaksite teadma, et mu koer (kes elab üle tänava) on teie kassi hullupööra armunud ja seda juba viimased kuus kuud. Ta käib kolm korda päevas vaatamas, kas näeb kassi teie kodu aknal istumas. Lillepottide aknale asetamine murdis koera südame, aga ta käib endiselt vaatamas ja loodab kassi näha. Äkki teie lilled võiksid mõnele teisele aknalauale kolida? Teie naaber ja tema koer»
Naine tõstis lillepotid mujale, et kass saaks uuesti sama akna peal istumas käia. Ta kleepis oma aknale sildi, millele oli trükitähtedes kirjutatud: «Tõelise armastuse nimel».


description: Kass Romeo ja koer Juliet elavad ühes California loomade varjupaigas ning ootavad uut omanikku, kus rõõmsalt oma elupäevade lõpuni koos olla.

title: Tänavatel elanud kass ja koer kiindusid teineteise

maintext:
Oranži värvi triibik Romeo ja hall kääbusšnautser Juliet elasid pikka aega tänavatel, kuid mõned nädalad tagasi sattusid nad ühte varjupaika. Leidja sõnul olid kass ja koer ühe auto all peidus ja «üksteise kaisus», kirjutab Yahoo.
Varjupaiga töötaja Amanda Millsi sõnul oli kohe aru saada, et need kaks ei taha teineteisest lahkuda. Tavaliselt elavad kassid ja koerad varjupaigas erinevates ruumides ning esialgu paigutati ka Romeo ja Juliet eraldi tubadesse. Mills rääkis, et peagi märkasid nad, et mõlemad loomad olid justkui armuvalus, sest nad ei saanud enam koos olla.
«Kui koer oli teises ruumis, siis kass ei saanud just kuigi hästi hakkama,» sõnas Mills. «Romeo jäi haigeks ja oli masenduses. Ta ei söönud eriti ning muutus loiuks ega tahtnud mängida. Isegi tema karvkate muutus inetumaks.»
Scanpix
Töötajad otsustasid Romeo ja Julieti taas kokku lasta ning ehitasid spetsiaalse puuri, kus kass ja koer saaksid koos olla. «Nad lihtsalt peavad koos olema. Kohe, kui Romeo nägi oma kaaslast, muutus ta palju elavamaks. Romeo hakkas lõpuks mängima ja uuesti ka sööma,» lausus Mills.
Varjupaik loodab, et leidub mõni hea inimene, kes oleks nõus mõlemad loomad endale võtma. «Neil on väga tugev side, mis on üsna ebatavaline. Meil on olnud koeri, kes on suured sõbrad või ka kasse, aga mitte kunagi pole olnud sellist segapaari. Meie jaoks on see esimene kord ja meil on hea meel, et nad siin on,» ütles Mills.


description: Viimase kahe aasta jooksul on Helsingis tõusnud Siberi lendoravate arv. Kohaliku keskkonnakeskuse andmetel elab sel aastal Helsingis kolm korda rohkem lendoravaid kui kaks aastat tagasi.

title: Helsingis on lendoravate arv tõusnud

maintext:
Ekspertide hinnangul elas Helsingi parkides viimase loenduse ajal umbes tosin lendoravat, kuid sel aastal läbi viidud loendus näitas, et lendoravate arv on kerkinud juba 39-ni. Kõige rohkem lendoravaid – koguni 25 tükki – elab Helsingi põhjaosas paiknevas suures keskpargis (Keskuspuisto), kus on väga palju puid, edastab BBC.
Lendoravad on Soomes kaitse all ja nende elukohti tuleb hoida. Keskkonnakeskuse juht Esa Nikunen sõnas, et pole kahtlustki, et lendoravad on Helsingisse naasnud. Lendoravaid on üsna raske tabada, mistõttu peavad teadlased tähelepanelikult otsima lendorava väljaheiteid, kuna see annab neile märku, kus pisikesed loomakesed tegutsevad.
Lendoravad eelistavad elada segametsas ja keskkonnakeskus on omalt poolt teinud kõik, et Helsingi parkides oleks võimalikult palju erinevaid puid.
Ent sugugi kõik inimesed pole lendoravate naasmise üle õnnelikud. Kuna lendoravad on kaitse all, siis linnaplaneerijatele on minevikus kõvasti peavalu valmistanud see, kuhu tohib uusi projekte plaanida ja kuhu mitte. Eelmisel aastal tulid arhitektid aga välja uudse ideega ehitada linna «oravasõbralikud» ühiselamud. Idee seisneb selles, et tudengitele mõeldud ühiselamud meenutavad konstruktsioonilt puuonne, kus oravad saaksid vabalt liikuda mööda maja välisküljel olevaid liiste ja sealt läheduses olevatele puudele hüpata.


description: Osta.ee müügikeskkonda mõne päeva eest lisatud kuulutus, kus pakuti müügiks kassi karusnahka, tõmbas endale ametivõimude tähelepanu, kuna taoliste esemete müük on Euroopa Liidus keelatud.

title: Amet uurib kassinaha müüki

maintext:
Loomakaitsjad tegid veterinaar- ja toiduametile müügikuulutuse kohta avalduse. Veterinaar- ja toiduameti peadirektor Indrek Halliste sõnas, et nad pöörduvad antud juhtumiga politsei poole, et tuvastada müüja isik ning selgitada välja täpsemaid asjaolusid.
Euroopa Liidu määruse nr 1523/2007 kohaselt on keelatud kassi ja koera karusnahkade ning neid karusnahku sisaldavate toodete müük ja liikmesriikidesse import või eksport.
Halliste lisas, et kui peaks selguma, et tegemist on hoopis metskassi nahaga, siis informeeritakse sellest maksu- ja tolliametit.
Tänaseks on oksjon osta.ee keskkonnas suletud. Enne sulgemist oli oksjonil üks pakkuja ja naha hinnaks 0,10 eurot.